Wikipedia:Anv-implijer/ez - Wikipedia\n1.1 Da betra e talvez un anv-implijer/ez\n1.2 Evezhiadenn evit ar verourion\n1.3 Penaos dibab un anv-implijer/ez\n1.4 Peseurt anvioù eo gwell chom hep dibab\n1.4.1 Anvioù gwir ha lesanvioù\n1.5 Anvioù dizereat\n1.5.2 Kemmañ anvioù didereat\n1.6 Implijout meur a gont\n1.7 Diverkañ ur gont-implijer/ez\n1.8 Gwelit ivez\nPa vez krouet ur gont nevez evit gallout lugañ ha labourat war ar Wikipedia evel un impliejr/ez enrollet e ranker dibab un anv-implijer/ez. Kavet a reer war ar bajenn-mañ un nebeud alioù fur a-benn dibab un anv-implijer/ez dereat.\nDa betra e talvez un anv-implijer/ezAozañ\nTalvezout a ra an anvioù-implijer/ez evit goût piv a zo bet kiriek da beb kemm kaset da benn war ar raktres dre envel pep implijer/ez enrollet en un doare disheñvel diouzh ar re all. Un holloueziadur eo ar Wikipedia, n'eo ket ur forom evit brudañ sav-poentoù personel nag ul lec'h evit tagañ tud all ha dibabet e ranko bezañ an anvioù-implijer/ez hep ankounac'haat ar pennaennoù-se. N'eo ket ur gwir implijet an anv-mañ'n-anv hervez c'hoant pep hini - m'eo bet enrollet dija un anv a fell da unan bennak implijout e ranko dibab un anv-implijer/ez all. Ouzhpenn-se n'eo ket dav dibab tamm lesanv ebet dre implijout anv gwir un implijer/ez war-eeun. Embannet e vo a-wel d'an holl da anv-implijer/ez bewech ma enrollez ur c'hemm war ar Wikipedia keit ha ma vezez luget. Evel-se e c'hell bezañ kirikiekaat pep hini evit al labour kaset da benn gantañ/i. Bez' e c'hello ar re all mont e darempred ganit neuze war da bajenn bersonel evit reiñ dit da c'hoût o soñj diwar-benn da labour war ar raktres. Diouzh an tu all ec'h eo talvoudus evit ar pezh a sell ouzh ar giwrioù aozer/ez.\nGwelit ivez: Abegoù evit krouiñ ur gont\nEvezhiadenn evit ar verourionAozañ\nAlies e vez stanket raktal kontoù impliejrion/ezed gante un anvioù-implijer/ez didereat. Ret eo ober an diforc'h avat etre, da skouer, un implijer/ez ganta/i un anv skrivet gant sinalunioù hag a labour war pennadoù o tennañ da Sina hag un implijer/ez gantañ/i un anv ennañ gerioù gros. Ret eo diwall neuze rak spntañ wikipediourion/ezed nevez-deuet. Pa ne vezer ket sur eo gwell mont da c'houlenn oute da gentañ war o fajenn gaozeal personel ha kinnig dezhe dibab un anv-implijer/ez all en ur displegañ an abegoù ket.\nPenaos dibab un anv-implijer/ezAozañ\nan anv gwir, da skouer: Anv gwir ([[Implijer:Anv gwir|Anv gwir]])\nul lesanv bet implijet abaoe keit all war ar genrouedad dija, da skouer Machin ([[Implijer:Machin|Machin]])\nul lesanv nevez-krouet a-ratozh-kaer evit labourat war ar Wikipedia\nPa dibabez un anv-implijer/ez ret eo klask un anv a blij dit evit labourat dindanañ hag ivez un anv a blijo d'an implijerion/ezed all e welet embannet a-wel d'an holl war ar raktres a-stroll (pe na displijo ket anezhe d'an nebeutañ). Arabat ankounac'haet e c'hello an implijerion/ezed all rakvarn ac'hanout hervez an anv-implijer/ez bet dibabet ganit hag arabat ankounac'haet ivez emañ digor ar Wikipedia d'an holl er bed a-bezh hag gwelet a raio an neb gwelet an anv bet dibabet ganit.\nPeseurt anvioù eo gwell chom hep dibabAozañ\nRet eo diwall mat pa dibaber un anv-implijer/ez. Gwelloc'h eo chom hep implijout anvioù evel ar re displeget amañ evit chom hep bezañ rakvarnet hervez an anv bet dibabet ganit hag ivez evit ma ne savo ket tabutoù diwar anvioù ahag a c'hell bezañ gwallus evit implijerion/ezed all. Chom hep dibab anvioù a seurt-se, daoust ha ma n'int ket difennet-groñs war-eeun, a sikour ar re all da chom hep rakvarn al labour kaset da benn ganit hervez da anv-implijer/ez atav. Ur gumuniezh eo ar Wikipedia ma rank an holl labourat a-gevred dre doujañ d'an holl. Arabat neuze dibab un anv-implijer/ez a c'hellfe sevel tabut diwar e benn ha plantañ reuz e labour an holl.\nSetu neuze un nebeud anvioù a ranker klask chom hep o implijout:\nanvioù politikourion/ezed, stourmerion/ezed, penn-meur relijiel, darvoudoù istorel;\nanvioù enne gerioù\nAnvioù gwir ha lesanvioùAozañ\nGwezhall e veze erbedet ouzh ar wikipediourion/ezed enrollañ o gwir anv evel anv-implijer/ez rak kredet e veze e kasfent da benn o labour hep plantañ re a reuz hag en un doare pozitivel dre ma teufe o anv a-wel d'an holl stag ouzh pep kemm enrollet gante. An darn vrasañ eus an implijerion/ezed avat a dibab labouyrat dindan ul lesanv en ur disklêriañ o gwir anv war o fajenn bersonel alies a-walc'h neoazh. A-wezhoù eo bet taget implijerion/ezed er-maez eus ar Wikipedia abalamour d'al labour kaset da benn gante war ar raktres, ha dreist-holl merourion abalamour d'o stourm a-enep d'ar vandalerezh hag o klask lakaat an holl da doujañ d'ar reolennoù mont-en-dro boutin. Kemmañ o anv-implijer/ez a ra neuze implijerion/ezed bet taget evel-hen alies a-walc'h, ha keuz gante da vezañ implijet o gwir anv adal ar penn-kentañ. Ma fell dit implijout da wir anv met n'eo ket hennezh un anv-implijer/ez dereat hervez ar reolennoù displeget war ar bajenn-mañ, ret eo mont e darempred gant unan eus ar verourion ha displegañ dezhañ da abegoù a-benn tizhout un emglev.\nLakaet e evz ur bennlizherenn ouzh lizherenn gentañ pep pennad dre ret en un doare automatel. Ma dibaber an anv-implijer/ez "ma anv" e teuio war wel "Ma anv".\nBez' e c'heller ivez lakaat ur bennlizherenn ouzh ar gerioù all, da skouer: "Ma Gwir Anv" e lec'h "Ma gwir anv"\nPa dibaber un anv-implijer/ez heñvel ouzh titl ur pennad (bet krouet dija pe unan a c'hellfe bezañ krouet en dazont) e ranker sevel ur pennad digejañ evit ober an diforc'h etreze o-daou.\nGwelloc'h eo ivez chom hep dibab un anv-implijer/ez re heñel ouzh unan bet dibabet gant un implijer/ez dija. Ma ranker heb ober (da skouer peogwir e fell da daou wikipediour implijout o gwir anv ha klokaat a ra gwir anv o-daou) e ranker sevel ur bajenn digejañ.\nN'eo ket trawalc'h avat sevel ur bajenn digejañ pe ur bajenn displegañ a-benn gallout dibab un anv-implijer/ez didereat pe un anv tost ouzh hini un implijer/ez all (pe un den bev all) o klask lakaat an dud da wallgemmesk an daou.\nMartez eo just, marteze n'eo ket, met disklêriet e vez ez eo dizereat an anv-implijer/ez hervez efed an anv-se war ar re all, hep derc'hel kont eus abegoù an implijer/ez hag a fell dezhañ/i e implijout evel lesanv war ar Wikipedia. Ur gumuniezh eo ha ret eo klask lakaat an traoù da vont en-dro en doare a blijo d'an holl. Ne goller netra ma ranker dibab un anv-implijere/ez all met koll a reer kalz pa deu war-wel ingal un anv a vez feuket gantañ implijerion/ezed all.\nDifennet-groñs eo war ar Wikipedia anvioù-implijer/ez 'zo, en o zouez:\nAnvioù amsklaer ha tabutus\nanvioù a c'hallfe bezañ gwallgemmesket gant hini implijerion/ezed all enrollet dija. Mar fell da unan krouiñ ur gont hag implijout ul lesanv bet enrollet gant un implijer/ez all dija eo sklaer e rank dibab un anv-implijer/ez all, pe implijout he/e anv gwir. Pa vez un implijer/ez all oc'h implijout anv gwir unan all evel lesanv e c'heller e implijout en ur gemmañ anezhañ hag en ur vont e darempred gant unan eus ar verourion evit displegañ an abegoù dezhañ evit herzel outañ da stankañ ar gont\ntermenoù Wikipedia, da skouer:\nanvioù kargoù resis ar Wikipedia evit implijerion/ezed hep ar c'hargoù-se, d.s. "Burevad", "Merour"\n"Kemmañ" or "Neptu", "Politikerezh ofisiel", h.a.\ntermenoù o tennañ d'an ereadur, d.s. "Diverkañ", "Eilañ", "Adenvel", "Adkas"\nanvioù o tennañ d'ar reuz, d.s. "Vandal", "Hacker", "Spammer", "[Roñfl (kenouedad)|Roñfl]]" hag ivez "Virus" pe "Trojan horse"\nanvioù o tennañ d'ar robotoù evit implijerion/ezed ha n'int ket robotoù rak ret eo d'an holl robotoù bezañ aotreet gant ur merour da gentañ, d.s. "Bot", "Robot", "Script", "Initialize"\ntermenoù teknikel all a c'hellfe lakaat da grediñ ez eus galloud pe ur mont-en-dro divoutin gant an implijer/ez-se\nanvioù o c'hoari gant stumm heñvel lizherennoù ha sifroù 'zo, da skouer "I", "L" ha "1" pe "0", "o" hag "O"\nanvioù tud vev pe tud aet da anaon nevez 'zo - nemet, evel-jsut ma vefe an implijer/ez an den bev pe varv-se. Ret eo menegiñ ar fed-se war da bajenn bersonel neuze. Stanket e c'hello bezañ seurt kontoù da c'hortoz gant ur merour betek m'eo bet gwiriekaet identelezh an implijer/ez-se.\nanvioù enne heuliadoù sifroù ha lizherennoù diboell\nanvioù damheñvel ouzh ur chomlec'h IP (gwir pe faos), d.s. xxx.xxx.xxx.xx.xx or xxx.xxx.xxx.xx pe 256.889.72.0\nAnvioù tabutus: difennet eo war ar Wikipedia implijout anvioù-implijer/ez a c'hallfe sevel tabut diwar o fenn rak plantañ reuz a c'hellont war ar raktres ha herzhel outañ da vont war-raok en un doare reizh hag ingal.\nSetu un nebeud skouerioù e-touez ar re voutinañ:\nanvioù o tennañ d'ar gasoni ha d'ar feuster\nanvioù o tagañ tud abalamour d'o broadelezh, kredennoù relijion, krdennoù politikel hag ideologel, revelezh diwar fent pe get, d.s. "Penn-glaouer", "Kac'her-kraoñ"\nanvioù o tennañ da arouezennoù pe tud liammet ouzh ar gwalldiforc'hañ hag ar mac'homañ gouennourel, relijiel, politikel hag ideologel, homofobiel hag all, d.s. "Kroaz kamm", "KKK"\nanvioù o tennañ d'ar reizh/rev, d.s. "fouzañ", "pich"\nanvioù o tennañ d'an difankañ, d.s "kaoc'h", "staot"\nanvioù o tennañ d'ar feulster pe da aozadurioù er-maez eus al lezenn pe aozadurioù hag a c'hellfe bezañ lakaat da sponterion pe dorfederion, d.s. "mafia", "sponter", "lazhañ"\nanvioù o tennañ da gleñvedoù, nammoù hag all, d.s. "HAZA" ("SIDA"), "Trodroc'hañ", "Azoniad Asperger"\nanvioù enne gerioù gros pe gerioù a c'helle bezañ gros evit implijerion/ezed all, nag brezhoneg nag e n'eus forzh peseurt yezh all, nag dre implijout steredennoùigoù, da skouer "penn k**c'h"\nanvioù pennoù relijiel pe doueoù, d.s. "Doue", "Jehovah", "Bouddha", "Allah", h.a.\nanvioù o tennañ da sav-poentoù tabutus pe gwallus, d.s. "loskaberzh faos"\nanvioù skrivet fall pe treuzskrivet a-benn kuzhaat un anv didereat, da skouer, skrivañ e Leet: "|<40('|-|" (="kaoc'h") pe "4d0|f h17|3r" (="Adolf Hitler")\nAnvioù o tennañ d'ar gwallvrud Difennet eo gwallvrudañ, tagañ ha kunujenniñ tud all e pep lec'h war ar Wikipedia ha talvezout a ra ar reolenn diazez-se evit an anvioù-impljer/ez koulz hag evit ar pennadoù o-unan. Arabat krouiñ un anav-implijerez a-ratozh-kaer a-benn tagañ un implijer/ez all n'en em glevez ket gantañ/i nag ivez ivez tagañ penandoù resis, nag embregerezhioù hag all war ar Wikiepdia pe er-amez eus ar Wikipedia. Arabat ivez krouiñ anvioù-implijer/ez evit brudañ titour personel tud pe strolladoù all.\nAnvioù skrivet gant lizherennoù nann-latin peogwir e c'hellont bezañ dilennus evit ul lodenn vras eus an implijerion/ezed all hag a welo "??? ??", "Ã!%ôs*" pe "□□□ □□" e lec'h an anv reizh. Ma vez skrivet da anv boutin gant lizherennoù nann-latin e c'helli e treuzlizherenniñ pe e deruzskrivañ evit galloud e implijout en un doare aes evit an holl war ar Wikipedia brezhoneg.\nAnvioù damheñvel ouzh anvioù vandaled: stanket e vo seurt kontoù raktal evit abegoù sklaer\nBruderezh: anvioù implijet evit brudañ un embregerezh, ul lec'hienn war ar genrouedad hag anvioù damheñvel oute pe ouzh o URL\nChomlec'hioù postell: d'ar 26 a viz Gwengolo 2006 e oa bet kemmet poellad ar MediaWiki ha bremañ n'heller ket implijout an arouezenn "@" en un anv-implijer/ez\nAnvioù gante gwirioù-aozer/ez, d.s. skipailhoù sport, evajoù, merkoù kirri-tan, h.a.\nDont a raio an anv-implijer/ez war-wel bewech ma vez sinet un evezhiadenn war ur bajenn gaozeal. Bez' e c'heller kemmañ an stumm an anv a deu war-wel dre gemmañ al "lesanv" er rann "Titouroù personel" er "Penndibaboù". Talvezout a ra an hevelep reolennoù pa gemmer an anv-implijer/ez evel m'emañ displeget er pennad-mañ. Difennet-groñs eo krouiñ ul lesanv a-benn hañvalout bezañ un implijer/ez ha sinet dindan he/e anv.\nKemmañ anvioù didereatAozañ\nMa sav klemm gant meur a implijer/ez diwar-benn un anv-implijer/ez dre mont e darempred gant ur merour pe dre embann o c'hlemm war ur bajenn foran, da skouer pajenn gaozeal porched ar gumuniezh e c'hello bezañ kemmet an anv dre ret gant ur merour goude mont e darempred gant an Wikipedour/ez ganti/añ an anv-implijer/ez tabutus-se evit kemenn dezhañ/i an abegoù ha goulenn digantañ/i e gemmañ. Pa vez oberiant an implijer/ez gantañ/i un anv tabutus e c'heller kas da benn ar c'hemm pe a youl vat pe dre ret dindan un nebeud devezhioù. Ret eo gortoz un tammig pelloc'h avat pa sell ouzh implijerion/ezed dioberiant, amzer dezhe da respont ha da gemmañ an anv a-youl vat. Bez' e c'hellor rankout gortoz betek ur miz a-raok kemmañ dre ret un anv-implijer/ez pa n'eo ket gwallsklaer hag-eñ e rank bezañ kemmet pe get. Ne c'hello ur merour stankañ ur gont abalamour d'un anv-implijer/ez didereat dre ret nemet m'ac'h eo sklaer an abegoù hervez reolennoù ar pennad-mañ pe a-hendall pa sav ur c'henemglev ledan diwar e benn er gumnuniezh. Pa vez sklaer eo didereat un anv-implijer/ez hervez reolennoù ar pennad-mañ e c'hello bezañ stanket raktal gant ur merour hep kemennoù na kaozeadennoù kent met en ur displegañ an abegoù memestra. Ma vez kaset da benn vandalerezh gant un implijer/ez gantañ/i un anv-implijer/ez ha n'eo ket gwallsklaer hag-eñ eo hennezj dereat pe get e c'hello bezañ stanket raktal ivez. Stanket raktal a ranko bezañ ivez hag hep kemenn na kaozeadenn gent pep anv-implijer/ez krouet a-benn gallout hañvalout bezañ un implijer/ez all en ul lesukel frank ha distanket ar chomlec'h IP.\nImplijout meur a gontAozañ\nDaoust ha n'eo ket difennet hen ober emañ erbedet chom hep krouiñ hag implijout meur a gont nemet ma savfe un abeg resis ha sklaer evit hen ober. Stanket e c'hello bezañ lieskontoù a-seurt-se ma yteu da vezañ sklaer e vezont implijet evit margodenniñ.\nDiverkañ ur gont-implijer/ezAozañ\nN'ghaller ket diverkañ kontoù bet kaset da benn degasadennoù dindan o anv peogwir a-hendall e c'hellfe bezañ adkroeut an hevelep kont gant un implijer/ez all ha lâret e oa eñ/hi an hini kirikiek d'an degasadennoù-se. Ret eo goût eo dibosubl eo diverkañ da vat ha da viken an c'hemmoù enrollet war ar Wikipedia gant un den bennak daosut ha ma c'hell bezañ kemmt o anv a-du gant termenoù al lisañs GNU.\nMa n'eur ket kontant gant an anv-implijer/ez bet dibabet ganit, dreist-holl peogwir e oa bet dibabet ar gwir anv kentoc'h evit ul lesanv, e c'heller goulenn bezañ kemmet anv ar gont. Ret eo lakaat ar reked gant an abegoù war ar bajenn-mañ Kemmañ anv-implijer/ez war ar Wikipedia e saozneg en ur displegañ n'eus burevad ebet betek-hen gant seurt galloudoù war ar Wikipedia brezhoneg ha roet e vo un anv nevez.\nBez' e c'heller goulenn ouzh ur merour diverkañ da bajenn bersonel ha/pe ar bajenn gaozeal personel stag outañ evel m'emañ displeget er pennad-mañ: pajennoù personel.\nDaoust ha m'eo bet kemmet un anv-implijer/ez e vano an anv kozh stag ouzh pep evezhiadenn bet sinet gant an anv kozh-se. Kemmet e c'halloint bezañ gant an dorn unan-ha-unan war-lerc'h. Evit o c'havout n'eus nemet pouezañ war "Klask" (e-kichen "Mont") ha kemmañ a nezhañ war istor pep pajenn bet sinet gant an anv-se.\nPennreolennoù ha politikerezhioù diazez ar Wikipedia (rummad)\nGoût hiroc'h diwar-benn ar pajennoù personel\nAdtapet diwar « https://br.wikipedia.org/w/index.php?title=Wikipedia:Anv-implijer/ez&oldid=1757314 »\nDernière modification le 30 Gou 2017, à 12:41\nKemmoù diwezhañ degaset d'ar bajenn-mañ d'an 30 Gou 2017, da 12:41.


Région_Bretagne - Rannvro Breizh a laka he roadennoù e kerz an holl !\nDigeriñ hag embann ar roadennoù publik eo mont diouzh ar programm « Gouarn ar roadennoù » er steuñv evit ar cheñchamant niverel gant Rannvro Breizh.\nKavet e vez ar roadennoù-se e pep lec’h, pe e vefent re hollek pe re bersonel. Produet e vezont a-leizh gant ar melestradurezhioù, a zastum un toullad mat anezho digant o implijerien, o c’hevelerien hag ar geodedourien.\nDiwar vremañ int lakaet gant Rannvro Breizh e kerz an holl. Evel-se e c’hallo kement den, kevredigezh, strollegezh pe embregerezh zo kaout roadennoù publik abalamour da adimplijout anezho kuit a baeañ.\nUn doare dispar eo ar roadennoù evit an neveziñ, evit gwellaat ha treuzfurmiñ ar servijoù publik, se zo kaoz ivez e vezer broudet gant ar Rannvro d’implijout anezho ha da skignañ anezho muioc’h. Fellout a ra dezhi ivez implijout anezho evit priziañ ar politikerezhioù, gwellaat ha sklaeraat an ober publik.\nGwelet ar porched\nPublié le Tuesday, February 26, 2019


en un tu bennak - Wikeriadur\nen un tu bennak\n1.2 Troienn adverb\nSavet diwar an araogenn en, ar ger-mell amstrizh un, an anv-kadarn tu hag an adverb bennak\nen un tu bennak /Distagadur ?/\nE lec'h pe lec'h\n— [...] ; klenk ar c'horf en un tu bennak, ha me az paeo mat. — (Fañch an Uhel, Kontadennoù ar Bobl/3, Al Liamm, 1988, p. 202.)\nErwanig, eñ, d'ar c'houlz-se, o welet an noz o vont bremaik da gouezhañ war e c'horre, a reas e soñj da vont da glask goudor en un tu bennak. — (Ivon Krog, Eur Zac'had Marvailhou, Buhez Breiz, Kemper, 1924, p. 50/51.)\nEvit en un tu bennak emañ. — (Jules Gros, Le trésor du breton parlé Deuxième Partie, 1970, p. 552.)\nen tu bennak\ngalleg : quelque part (fr)\nAdtapet diwar « https://br.wiktionary.org/w/index.php?title=en_un_tu_bennak&oldid=170515 »\nKemmoù diwezhañ degaset d'ar bajenn-mañ d'an 31 Her 2013, da 11:33.


1añ a viz Gouere : SANT GOULVEN, MANAC'H HAG ESKOB - Ar Gedour\nAccueil>Culture / Sevenadur>Chronique des Saints>1añ a viz Gouere : SANT GOULVEN, MANAC’H HAG ESKOB\nEflamm Caouissin 1 juillet 2021\tRéagissez et donnez votre avis ! 217 Vues\nWikipedia – Moreau.henri\nAnv Sant Goulven, anavezet c’hoazh dindan ar stummoù Golven, Goulc’hen, Goulien, a gaver e Breizh gant meur a lec’h, un 10 bennak da vihanañ, ha dreist-holl parrezioù Goulven ha Goulien.\nE vamm a oa o paouez dilestrañ eus Breizh-Veur en Armorika pa c’hanas he mabig war aod ar barrez a zo hiziv Goulven (bro-Leon). Emaomp e 540. Ar bugel, digor e spered, a studias e manati Lanhouarne, tost d’e dud. Douget d’ur vuhez a bedenn hag a binijenn, e klask bevañ en ur peniti war barrez Goulven, nepell diouzh an aod. Hogen brud e santelezh a lak anezhañ da vezañ dibabet evel eskob Kastell-Paol ; daoust d’e nac’hadurioù e ranko ren an eskopti betek 608. Reiñ a ra neuze e zilez evit distreiñ d’ur vuhez-pediñ. Marvet e vefe d’ar 1-añ a viz Gouere 616. (memor diret e Kemper ha d’ar 4 e Roazhon)\nPedomp : O Doue, sklerijenn ho fideled ha pastor hon eneoù, c’hwi hag hoc’h eus laket Sant Goulven da vagañ ho teñved gant e gomzoù ha d’o ren dre e skouerioù, roit dimp dre sikour e bedenn ar c’hras da virout ar Feiz en deus kelennet dimp ha da gerzhout en hent en deus diskouezet dimp. Dre H.S.J.K. Amen.\nPennad tennet eus Kelc’h Katolik


Pajenn:Morvan - Buez ar Zent, 1894.djvu/635 - Wikimammenn\nPajenn:Morvan - Buez ar Zent, 1894.djvu/635\nGoulskoude, araok treuzi ar mor, e skrivaz he hano var eur garrek, hag eur vech el lestr e remerkaz en doa kaset ganthan alc’houeziou relegeier he iliz. Hogen, d’ann ampoent n’edo ket o sonjal, ann drouk-spered a lakeaz ann alc’houeziou-ze da goueza er mor, ha kerkent ar Zant a lavaraz enn eur vouela : « — Ma ne gavann ket va alc’houeziou, biken ne zistroinn da Anjer. »\nEnn eur erruout e Bro-Zaoz, e viskaz dillad eunn devezour hag e c’houlennaz beza kemeret da jardiner e ti eunn dijentil euz ar vro. Kemeret e oue, ha Doue a vennigaz he labour enn eunn hevelep feson ma teue a bep seurt legumach enn he jardin.\nEpad ann amzer-ze, tud a iliz ha tud fidel Anjer a ioa glac’haret-holl abalamour m’o doa kollet ho eskop. Kas a rejont pevar den d’he glask, hag ar re-ma a oue seiz vloaz o redet kement korn a ioa enn Europ, kouls lavaret ; mes, kaer o devoue, ne glevchont menek ebed anezhan e nep leac’h.\nEvelato n’oant ket bet c’hoaz e Bro-Zaoz, he setu hi ha sonjal mont di ive. Epad m’edont enn aod o c’hortoz eul lestr, e lennjont ar c’homzou-ma var eur garrek : « Maorill, eskop Anjer, a zo tremenet dre ama er bloaz-m’ar bloaz ha d’ann deiz-m’ann deiz. » Ar gavadenn-ze a gargaz ho c’haloun a esperans, ha setu hi enn hent laouen-braz.\nN’oant ket eat c’hoaz goall bell dioc’h ann douar pa lammaz eur pesk var bount al lestr enn eunn taol kount. Ar pevar beachour a oue souezet o velet kement all ; mes souezetoc’h e ouent c’hoaz o kaout e kof ar pesk-se alc’houeziou relegeier iliz Anjer. Da genta, o devoue aoun na vije kouezet ive ho eskop er mor ; mes enn noz varlerc’h eunn eal a lamaz ann nec’hamant-ma divar ho spered, ha pa ouent diskennet e Bro-Zaoz, ar memes eal ho c’hasaz var ehun da di ann dijentil el leac’h m’edo ar Zant.\nEnn eur erruout er porz, e veljont Maorill eno, eur pakad legumach ganthan evit he vestr. Raktal ec’h en em strinjkchont d’he dreid enn eur bedi anezhan a dreuz ho daelou da zistrei d’he eskopti. Mes hen a respountaz,\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/635&oldid=137864 »


Yvon hag Henri Morvan. Emañ ar vredeur o lidañ ho 60vet deiz-ha-bloaz war al leurenn. © Radio France - Tudi Crequer\nDiffusion du vendredi 12 octobre 2018 Durée : 11min\nKeleier ar vro e brezhoneg. Atersadenn gant Henri hag Yvon : emañ ar vreudeur Morvan o lidañ ho 60vet deiz-ha-bloaz war al leurenn. Atersadenn gant Manon Sabot, doktoradez war cheñchamant an hin.\nAr vreudeur Morvan : 60 vloaz war al leurenn !\nKan ha diskan, rochedoù gant karroudoù ha Joli Coucou. Anavezet eo ar vreudeur Morvan e Breizh a bez ha pelloc'h c'hoazh ! Emaint o lidañ ho tri-ugentvet deiz ha bloaz war al leurenn.\nAbaoe tri-ugent vloaz e fouetont bro evit distripañ ho kan ha diskan. Hag an deiz-ha-bloaz-mañ a vo lidet ganto disadorn, e Gwidel. Ur fest-noz gant un toullad tud pedet a vo aozet adalek peder eur.\nN'eo ket skuizh Yvon hag Henri kanañ "Joli coucou". © Radio France - Tudi Crequer\nEmañ Manon Sabot o studial cheñchamant an hin e bro Aostralia\nDokoradez eo Manon Sabot, orin eus Boulvriag. Emañ bremañ o vevañ hag o labourat e bro Aostralia. Ganti vez studiet cheñchamant an hin. Labourat a ra e "Climate change researche center". Komzet a vez kalz, ar mare-mañ, eus steñv ar Giec diwar-benn kresk an temperaturioù. Hag ankeniet e c'hellomp bezañ. Ar respont gant an enklaskerez.\nE bro Aostralia e labour Manon Sabot, er "climate change research center". - DR


Le Télégramme - Spered ar vro - Ar Redadeg. Kanañ evit ar rederien\nAr Redadeg. Kanañ evit ar rederien\nPublié le 07 mai 2018 à 10h55 Modifié le 09 mai 2018 à 18h12\nSterenn, Aude ha Marine o deus kanet kanaouenn ar Redadeg devezh al loc’hañ e Kemper digwener\nAbaoe digwener tremenet eo lañset ar Redadeg war 1800 km a-dreuz ar vro. Evit ambroug ar rederien : ar ganaouenn « Betek an trec’h » savet gant merc’hed Penn Salsardin.\n« Setu miz Mae 2018, ar Redadeg betek an trec’h… Lañset en-dro an abadenn… Ur pezh raktres da gas da benn… » War un ton salsa leun a lañs hag a from, kanaouenn ar Redadeg a vez o frealziñ rederien galonek ar Redadeg noz ha deiz, abaoe digwener tremenet. A-dreñv ar ganaouenn-mañ : teir mignonez eus bro Douarnenez. « Abaoe 2008 e kemeran perzh er Redadeg. Plijout a ra din skrivañ : ar galv evit kinnig ur ganaouenn evit ar Redadeg zo bet un digarez brav da sevel unan », a zispleg Marie Lavigne, studierez war ar spagnoleg e skol-veur Roazhon hag he deus skrivet pozioù an ton « Betek an trec’h ».\n« Un doare divoutin evit ur ganaouenn e brezhoneg »\nKanañ ar ganaouenn-se zo bet un doare da vont war un dachenn nevez evit ar c’hanerezed : Marine Lavigne ha Sterenn Le Guillou zo troet kentoc’h war ar c’han-ha-diskan. « Boazet omp da ganañ tonioù da zañsal eus Kerne Uhel war leurennoù ar festoù-noz », a gont Sterenn, buhezourez e Roazhon. An deirved kanerez, Aude Moalic zo animatourez e Douarnenez ha kanañ ha ra war un dachenn all : « kanañ a ran e galleg, e brezhoneg hag e saozneg gant strolladoù muzik a-vremañ. Ha seniñ a ran ivez violoñs gant ur strollad sonerezh eus bro Iwerzhon », emezi. Pa oa bet skrivet ar pozioù o deus soñjet ar merc’hed e vefe brav lakaat un ton salsa pe cumbia warno. « Ar ritmoù-se a blij deomp hag un doare divoutin e oa da ginnig ur ganaouenn e brezhoneg », a gont Marine. Gant Brendan de Roeck, kaner ha soner ar strollad blues ha folk Bobby and Sue eo bet savet an ton. Daouzek soner zo bet pedet evit c’hoari !\nBerzh a ra ar ganaouenn\nEtre Roazhon ha Douarnenez, n’eo ket bet aes d’ar merc’hed yaouank en em welet alies. « Labouret hon eus da gentañ dre ar rouedad, a zispleg Aude. Pep hini he deus labouret deus he zu, a-raok en em gavout asambles evit pleustriñ da vat hag enrollañ an ton ». Ranket o deus ar merc’hed mont da enrollañ en ur studio, ar pezh ne oant ket gwall gustumet da ober. « Ur gwir ‘’coach’’ eo bet Brendan evidomp ! Skoazellet en deus ac’hanomp kalz. Rak evidomp-ni, hag a vez kentoc’h war leurennoù ar festoù-noz, eo bet diaes kanañ war ritm ar sonerezh, un tokarn war an divskouarn ! » a zispleg Sterenn. Pa oa loc’het ar Redadeg e Kemper digwener tremenet e oa kanaouenn ar Redadeg e penn an holl : souezhet eo bet Aude, Marine ha Sterenn o welet e oa ken anavezet dija ! Pignet int war al leurenn devezh al loc’hañ, met ivez e Klegereg d’ar Sul. Hag e Plougerne e vint evit degouezh ar Redadeg disadorn. Ale, rederien, selouit mat : «War-sav ‘vit kas war-raok hor yezh. Taol da bouez-mouezh war ar pavez… Kasomp an test uhel ar vrec’h. Betek an trec’h ! »\nTrec’h : victoire\nFrealziñ : encourager\nGalv : appel\nLoc’hañ : départ\nDegouezh : arrivée.\nDepuis leur départ de Quimper vendredi dernier, les participant(e) s de la Redadeg courent sur une chanson qui marque les cœurs et les esprits. « Betek an trec’h », chantée par les Penn Salsardin, trois jeunes femmes originaires de Douarnenez, est déjà presqu’un tube ! Écrite par Marine Lavigne, sa musique a été composée par Brendan de Roeck, musicien et chanteur bien connu du groupe Bobby and Sue. Pour les écouter, rendez-vous samedi, à l’arrivée de la Redadeg à Plouguerneau.


Diviz ar Yaou Perak n'eo ket dedennet an dud gant an dilennadeg europeat ? 16/0 © Maxppp - Marc Olivier\nDiffusion du jeudi 16 mai 2019 Durée : 29min\nA-benn ur sizhunvezh e vo deus an dilennadeg europeat. E 2014 e oa bet 42,43% deus an dud da votiñ. War a seblant ne vo ket muioc'h a dud o lakaat ur baperenn vot ar bloaz-mañ. Setu, perak n'eo ket dedennet an dud gant an dilennadeg europeat ?\n> Christian Gouerou, rener Ouest-France e Penn ar Bed\n> Tudi Kernalegenn, enklasker war an demokratelezhioù hag ar bolitikerezh\nMa faot deoc'h kemer perzh en abadenn adalek 19e10 war France Bleu Breizh Izel e c'hellit leuskel ur mesaj war facebook pe pellgomz war eeun 02 98 50 65 65.\nElections européennes © Maxppp - Elections européennes\nAn Diviz par France Bleu Breizh Izel, Nolwenn Quioc\nDiffusion le jeudi 11 avril 2019 de 19:17 à 19:19\nDiffusion le jeudi 4 avril 2019 de 19:17 à 19:19\nAn Daol Grenn diwar-benn fin an Diviz Bras hag ar Brexit\nDiffusion le jeudi 28 mars 2019 de 19:17 à 19:19\nDiffusion le jeudi 21 mars 2019 de 19:17 à 19:19\nAn daol grenn war-eeun deus ar Pub Mc Guigan's e Brest


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/78 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/78\nna hell ket ar rouantelez-ze choum en he za ; (25) ha mar bez eun ti diviset a-enep dezhan he-unan, na hell ket an ti-ze choum en he za ; (26) mar sav eta Satan a-enep dezhan he-unan ha mar ema diviset, na hell ket derc’hel da bad ; mes fin a zo dezhan. (27) Den na hell antren en ti eun den krenv ha kemeret he vadou diganthan, nemed ereet hen defe da genta an den krenv-ze ; ha neuze e kemero kement tra a zo en he di. (28) E gwirionez hen lavaran deoc’h, pep pec’hed a vezo pardonet da vugale an dud, hag ive pep gwall-gomz dre behini ho devezo gwall-gomzet ; (29) mes piou-benag hen devezo gwall-gomzet a-enep ar Spered-Santel, na vezo biken pardonet dezhan ; mes coupabl eo euz a eur pec’hed eternel. (30) Jesus a gomzaz evel-se, abalamour ma lavarent : Possedet eo gant eur spered impur.\n(31) He vreudeur hag he vam a zeuaz eta, hag o choum er meaz, e kasjont tud d’hen gervel ; hag ar bobl a oa azezet en dro dezhan. (32) Hag e oe lavaret dezhan : Setu da vam ha da vreudeur a zo du-hont er meaz o klask ac’hanoud. (33) Mes hen a respontaz : Piou eo va man, ha piou eo va breudeur ? (34) Neuze en eur zellet ouz ar re a oa azezet en dro dezhan, e lavaraz : Setu aman va mam ha va breudeur. (35) Rag piou-benag a rai bolontez Doue, hennes eo va breur, ha va c’hoar ha va mam.\nJ ESUS a gommansaz adare da gelen e-tal ar mor, ha kement a dud en em zastumaz var he dro, ma pignaz var eur vag, hag ec’h azezaz enhi, hag an holl bobl a oa var an douar e bord ar mor. (2) Hag hen a zeske dezhe kalz a draou dre barabolennou, hag e lavare dezhe en he gelennadurez :\n(3) Selaouit : Eun hader a ieaz er meaz evit hada ; (4) ha pa oa oc’h hada, e c’hoarvezaz da zarn euz an had kweza a-hed an hent, hag al lapoused a zeuaz hag hen debraz holl ; (5) lod all a gwezaz en eul leac’h meinec, e pe leac’h n’hen doa ket kalz a zouar ; hag e savaz kerkent, dre ma ne oa ket doun en douar ; (6) mes pa oe savet an heol, e oe devet, ha dre n’hen doa ket a c’hrizien, e sec’haz ; (7) lod all a gwezaz e-touez ar spern ; hag ar spern a zavaz hag a vougaz anezhan, ha ne roaz ket a frouez ; (8) ha lod all a gwezaz en douar mad hag e roaz frouez, pehini a zavaz hag a greskaz, en hevelep\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/78&oldid=125678 »


Buhez ar Sent/1912/Hug - Wikimammenn\nBuhez ar Sent/1912/Hug\n◄ Pask hag amzer Bask Hug Fransez a Bola ►\nTri bla goude, en devoe eun hunvre burzudus. Kaout a rê d’ezan gwelet an Otrou Doue o sevel eun ti d’ezan e-unan, en eul lec’h goue ha distro, ha seiz stereden o tiskouez an hent da vont d’e gaout. Prest goude, e welas seiz den, sant Bruno hag e vignoned, o tont davetan da c’houlenn eur plas da zevel eur manati. Hug a anavezas e oant ar seiz stereden en devoa gwelet en e hunvre hag e kasas aneze d’ar Chartreuz, elec’h ma savjont (1086) ar manati kaer a zo c’hoaz en e zav.\nHug eo a lakas sevel, dre skrid, ar gourc’hemennou en devoa roët Bruno, dre gomz, d’e venec’h, hag en doa-re-ze, e pourveas amzer da zont ar manati en devoa sikouret kement sevel. Mervel a reas d’an de kentan a viz ebrel 1132, d’ar gwener arôk Sul-Bleuniou ; e gorf a chomas war ar varv-skaon betek ar meurz war-lerc’h. Sebeliet e oe en iliz an Itron-Varia, en Grenobl, ha Doue a vrudas e ve dre eleiz a viraklou.\nAdtapet diwar « https://br.wikisource.org/w/index.php?title=Buhez_ar_Sent/1912/Hug&oldid=36491 »\nKemmoù diwezhañ degaset d'ar bajenn-mañ d'an 18 Mez 2012, da 10:25.


Jean Graton - Wikipedia\nUn treser ha senarioer bannoù-treset eo Jean Graton. Ganet e oa d'an 10 a viz Eost 1923 e Naoned. Krouer an heuliadenn Michel Vaillant an hini eo.\n3 E oberennoù\n3.1 Ar sportoù kirri\nDizoleiñ a ra Jean Graton ar sportoù dre glefusker dre micher e zad, komiser Klub marc'hoù-tan Naoned. Soñj en deus dont da welout 24 eurvezh ar Mañs gantañ pa eo yaouank tout. Dleout a ra ar Jean bihan labourat abred evel deskard junter betek 1943. Annezañ a ra e Brusel e 1947 (24 bloaz eo), un TGM junter gantañ nemetken. Labourat a ra e embregerezhioù bevaat ha bruderezh. Kregiñ a ra e 1951 da skeudennaouiñ Les Belles Histoires de l'oncle Paul a zo embannet er Journal de Spirou a-drugarez da Jean-Michel Charlier. Lakaat a ra e anv evit tresañ er Journal de Tintin ha embann a ra ennañ e dresadennoù kentañ e 1953. Lod anezho diwar-benn ar sport hag ar c'hirri zo embannet gant Le Lombard dindan an titl Ca c'est du sport ! e 1957.\nKrouiñ a ra er memes bloaz an dudenn Michel Vaillant, e miz C'hwevrer. E 1959 eo embannet an albom kentañ gant Le Lombard. E wreg Francine a sikour anezhañ en ul livañ an tresadennoù. Homañ a zo senarioourez an heuliadenn Les Labourdet krouet espres kaer evit ar merc'hed e 1966. E 1972 eo krouet an heuliadenn Julie Wood.\nDiazezañ a ra gant e vab Philippe Graton an ti-embann Graton Editeur e 1982. Krouiñ a reont e 1995 an heuliadenn Dossiers Michel Vaillant, pep albom dezhi dediet d'ur bleinier brudet. Krouiñ a reont e 2000 an heuliadenn Palmarès Inedit, tresadennoù Jean Graton eus ar bloavezhioù 1950-1960 enni. Sikouret eo ivez gant e vab Philippe evit azasaat Michel Vaillant d'ar sinema. Philippe Graton a zo e karg ar senariooù abaoe 1994 bremañ. Gurval ha Jean-Claude zo graet eus e vibien all.\nWar e leve emañ abaoe 2004, o vezañ o chom e departamant Var.\ne 1986 : Festival Bannoù-treset Morzine Avoriaz, priz a-ziforc'h "Le sport : Une oeuvre, un Auteur"\ne 1989 : Festival Bannoù-treset Han-sur-Lesse e Belgia, "Prix spécial d'exception pour l'ensemble de son oeuvre"\ne 2004 : priz meur an arzh e-pad Festival ar c'hirri\ne 2005 : anvet eo "Marc'heg Urzh Leopold" gant Belgia.\nAr sportoù kirri[kemmañ | kemmañ ar vammenn]\nSot eo Jean Graton gant ar sportoù dre geflusker, abalamour d'e vugaleaj e Naoned. Aet eo diwezatoc'h da sellout ouzh redadegoù kirri. Ober a ra anaoudegezh gant meur a vleiner. Isañ a ra e heuliadennoù bannoù-treset bleinerien zo da zibab ar micher-mañ.\nheuliad pajennadoù BT evit ar journal de Spirou : Les belles histoires de l'Oncle Paul (24 istor embannet e 12 albom e 1953-1954)\nCa, c'est du sport ! (1 album, 1957)\nheuliadenn Michel Vaillant. E heuliadenn vrudetañ an hini eo, 96 albom enni, er Journal de Tintin abaoe 1957.\nheuliadenn Les Labourdet (9 albom eus 1967 da 2008)\nUn exploit de Michel Vaillant (1 albom, 1972)\nheuliadenn Julie Wood (12 albom, eus 1976 da 1980)\nDossiers Michel Vaillant (9 albom, 1995-2008)\nPalmarès inédit (6 albom, 2000-2006)\n(fr) (nl) (en) Lec'hienn ofisiel Michel Vaillant\n(fr) http://vaillantfanclub.free.fr/ Fan Club\nAdtapet diwar « https://br.wikipedia.org/w/index.php?title=Jean_Graton&oldid=1949523 »\nTreserien bannoù-treset Belgia\nSenarioourien bannoù-treset Breizh\nTud eus Naoned\nKemmoù diwezhañ degaset d'ar bajenn-mañ d'an 15 C'hwe 2022, da 07:07.


Pajenn:Inisan - Toull al lakez.djvu/24 - Wikimammenn\nPajenn:Inisan - Toull al lakez.djvu/24\nliou ar gwad warnezo hag e gosteziou a oa gwenn-kann gant an eonenn ; poultrenn an hent bras a oa leun a bikou great gant ar c’houezenn a zivere dioutan, ker gleb e oa.\nO klevet eur marc’h o c’haloupat ker buan, Per-Fanch ar Chrafer, — a oa azezet en disheol a-drenv eur roc’h a zo e beg gwaremm ar C'huiok, e-tal Pont-Krist, a-zehou pa ’z ear eus a Bloueskat da Lesneven, — a deuas d’ar red d’an traon da gaout an hent hag a zavas en eun taol war ar c’hleuz da c’houzout piou ’oa an hini a yea ker buan-ze. Digeri a rea e zaoulagad evel diou vrinikenn o sellet ouc’h ar marc’h hag ouc’h ar marc’heg pa deuas heman d’her gervel :\n— Paotr, emezan, va marc’h en deus sec’hed : e pelec’h e kavin-me dour da rei d’ezan da eva ?\n— Emaoc’h e-kichennik, eme Ber : dirazoc’h eman kanol ar C'hernig ; mes, mar kirit trei aman a-zehou, e vezo easoc’h d’eoc’h rei da eva d’ho marc’h, rak war an treaz eo kaletoc’h eget aze dirak, e-touez al lec’hid.\n— Mad ! bale a-raok da ziskouez d’in.\nPer a ziskennas en eul lamm diwar ar c’hleuz hag a yeas d’ar red a-raog ar marc’heg. P’en em gavas war an treaz, e lavaras d’ezan :\n— Sellit, aze eman ar ganol ; aze ez eus dour-red.\n— Ya, gwelet a ran, eme ar marc’heg.\nHag hen en hent war-zu ar ganol. Ne lavaras ket bennoz Doue da Ber, avad.\nAr marc’h, kerkent ha ma welas an dour, a bleg e benn, hag en em lakeas da gluka gant kement a herder, ma kleved, kant paz a, dro-war-dro, e c’hinaouadou dour o koueza en e gof.\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/24&oldid=128190 »


Gabriele Malagrida - Wikipedia\nGabriele Malagrida a zo bet ur beleg katolik, misioner ha jezuist italian, ganet d'an 18 a viz Gwengolo 1689 e Menaggio (Italia) ha marvet d'ar 21 a viz Gwengolo 1761 e Lisbon (Portugal).\nWar-lerc'h mont da jezuit d'an 23 a viz Here 1711 e voe kaset da visioner da Vrazil e 1721.\nBarnet e voe d'ar marv dre serramant ha da vout devet war ar geuneudeg gant lez-varn an Inkizision .\nAvielañ a reas Indianed Brazil, ha dreist-holl e stadoù Maranhão ha Pará, abostol ar feiz ha prezeger kalonek hag entanet, ma veze graet «abostol Brazil» anezhañ, war-lerc'h dezhañ ergerzhout Maranhão, Pará, Bahia ha Pernambuco.\nDont a reas da Lisbon e 1750, eno e voe p'edo ar roue João V war e dalaroù, hag e chomas betek 1751. Neuze e tistroas d'ar Maranhão, ma chomas betek 1754, hag er bloavezh-se e tistroas da vat da Portugal, war c'houlenn ar rouanez Mariana de Áustria (1683–1754). Gallout a reer lavarout e voe ar brasañ fazi a reas en e vuhez.\nDeol evel ma oa, pa deuas kren-douar 1755 (an hini a zo kaoz anezhañ e levr Voltaire, Candide), e kavas mat kemer e dro da vroudañ tud Lisbon da gemmañ o doareoù-bevañ.\nFeuket gant an displegadur, a lakae ar gwallreuz war-gont abegoù naturel, a veze skignet war follennoù embannet gant ministr galloudus ar roue José Iañ Portugal, Markiz Pombal, e skrivas ul levrig anvet Juízo da verdadeira causa do terramoto (1756) ma lavare e teue ar c'hren-douar evel ur c'hastiz a-berzh Doue ha ma embanne e oa ret diboaniañ ha frealziñ ar paourkaezh tud diannez gant prosesionoù hag oberoù a feiz.\nAr markiz avat ne gavas ket skrid Malagrida d'e c'hrad, rak kavout a rae dezhañ e oa damveneg anezhañ el levr, ha bezañ dislavaret ne blije ket tamm dezhañ. Setu ma roas urzh da Malagrida da vont en harlu da gêr Setúbal. E-kerzh e harlu e teuas kalz tud d'e gaout, hag en o zouez an tiegezh Távora, en devoa markiz Pombal kement a gasoni outañ.\nAr gwalldaol (ma c'haller krediñ e oa bet unan) a c'hoarvezas d'an 3 a viz Gwengolo 1758, ha prosez ar re Távoras a voe da-heul a roas tro da varkiz Pombal da noazout ouzh Malagrida gwashoc'h eget biskoazh ha d'en diskuliañ d'an Inkizision evel falsprofed, impostor ha, gwashoc'h eget pep tra, da vezañ disivouder, pezh a dalveze kement ha bezañ devet en bev.\nKozh, skuizh gant al labour hag ar prizon, e kollas e skiant, en ur genderc'hel da zifenn pennek e gredennoù.\nGoulennataet e voe gant Inkizision Lisbon ha war-lerc'h ur prosez, a voe ur vezh an doare ma voe kaset da benn hervez an istorourien, e voe tamallet dezhañ bout disivouder, ha kondaonet da vezañ gouzougwasket, ha devet e tan auto de fé d'an 21 a viz Gwenholon 1761, er Rossio, leurgêr kreiz Lisbon.\nUn monumant zo bet savet en enor dezhañ e 1887 en iliz Menaggio.\nKaoz zo eus e varv gant ar filozofour gall Voltaire en e levr Candide, ma skriv : «war bern ar re a ziskiantegezh e voe taolet ar re a euzh ».\nEr romant gallek Le rouge et le Noir, gant Stendhal, eo meneget an tad Gabriel Malagrida e deroù ar Pennad XXII: "La palabra le ha sido dada al hombre para ocultar su pensamiento" .\nEn 2005 e voe embannet "Profeta del castigo divino", gant ar romantour portugalat Pedro Almeida Vieira, a gont buhez an tad Gabriel Malagrida adalek kren-douar Lisboa en 1755 betek e varv en 1761.\n"Malagrida", film istorel gant Renato Barbieri en 2000; loreet evel Mejor Documental gant Ministrerezh Sevenadur Brazil, hag ar Premio OCIC de Post-producción para América Latina y el Caribe.\n↑  Malagrida, renet gant Renato Barbieri\nAdtapet diwar « https://br.wikipedia.org/w/index.php?title=Gabriele_Malagrida&oldid=1925574 »\nDernière modification le 2 Gen 2022, à 16:13\nKemmoù diwezhañ degaset d'ar bajenn-mañ d'an 2 Gen 2022, da 16:13.


Accueil / À la Une / Ar gouezeleg ha Mirdi Broadel Bro-Skos\nFañch Bihan-Gallic 29 juin 2017\nDisadorn 24 a viz Mezheven en em gavas tro-dro da 70 den er-maez eus a Virdi Broadel Bro-Skos e Dinedin da brotestañ a-enep da bolitikerezh yezh an ensavadur. Digoret e oa diskouezadeg nevez ar mirdi, Bonnie Prince Charlie and the Jacobites (Bonnie Prince Charlie hag ar Jakobited), d’an 23, ha lavarout a rae ar vanifesterien ne oa ket trawalc’h a ouezeleg implijet en diskouezadeg, na trawalc’h a evezh roet d’ar yezh enni. Ne weler nemet tri zitl e gouezeleg, ur rann eus ur ganaouenn c’houezelek en ur video, div arroudenn c’houezelek, hag un droidigezh eus a destenn an diskouezadeg e gouezeleg war ar genrouedad – ha n’eo ket en diskouezadeg hec’h-unan.\nA-bouez-kenañ eo ar reuz tro-dro d’ar Jakobited en istor ar gouezeleg, ha n’eo ket nemet en abeg d’an niver uhel a ouezelegerien a gemeras perzh, met ivez peogwir e oa c’hwitadenn Emsavadeg ar Jakobited e 1745 pouezus-meurbet e-keñver diskar ar yezh hag ar sevenadur c’houezelat e Bro-Skos.\nLavarout a reas Màrtainn Mac a’ Bhaillidh, eus Misneachd, ar strollad az aozas ar vanifestadeg, « C’hoant hor boa lakaat an dud da soñjal e plas ar gouezeleg e Mirdi Broadel Bro-Skos ha pegen gwak e oant e-keñver ar yezh, en o savadur e-unan hag en o diskouezadegoù. »\nLavarout a reas an Dr Gordon Rintoul, rener ar mirdi, d’ar gazetenn skosat The Scotsman : « Emañ an dud o kaozeal diwar-benn un diskouezadeg n’o doa gwelet biskoazh… Soñjal a ra din n’ouzont ket diwar-benn petra eo. N’eo ket un diskouezadeg kreizet war an Uheldirioù pe Emsavadeg ar Jakobited… N’eo ket un istor skosat, nag ur istorig gouezelat strizh (or a narrow Gaelic-related story). » En ul lizher embannet er gazetenn The National e skrivas ar gouizieg brudet Ronnie Black « o vezañ ur c’heodedour europeat ha skosat, kavout a ra din eo kunujennus-meurbet meno ar mirdi e tleje bezañ skarzhet ar gouezeleg abalamour da framm europeat an diskouezadeg. »\nEn em vodañ a reas ar vanifesterien Disadorn e-kichen bez Donnchadh Bàn Mac an t-Saoir, ur barzh gouezelek brudet en em gannas e Kad Falkirk a-enep d’ar Jakobited e 1746. Diouzh ar bez-se, kerzhout a reas ar strollad betek ar mirdi broadel a-dreñv ur biniaouer ha gant o bugale dirazo. Pan errujont war diri ar mirdi, lakaat panelloù o doa skrivet hanter-c’houezeleg, hanter-saozneg, ha kanañ kanaouennoù gouezelek eus a vare ar Jakobited.\n(Ar pennad-se zo bet savet e gouezeleg da gentañ gant Bria Mason, stourmerez evit ar gouezeleg)\nPartager la publication "Ar gouezeleg ha Mirdi Broadel Bro-Skos"\nbro-skos Dinedin gouezeleg pobl vreizh yezh\t2017-06-29


ROLL KLOK ABADENNOÙ RADIO KERNE\nAbadenn diwezhañ 07.07.2020\nGant : Marc Perrot\nO tiorreiñ emañ ar stourm enep ar 5G e bro C'hall. Gant pempet rummad teknologiezhioù ar pellgomzerezh, ar 5G (fifth generation), e c'hello Bugel-den treuskas an titouroù kalz buanoc'h eget ma ra ar pellgomzerioù a hiriv. Prometet vez e c'hello ober a bep seurt traoù nevez : selvij a raio evit an otoioù emren, evit ar chiruji deus a-bell, da lakaat uzinoù da vont en dro dre o-unan, ha da genliammañ an objedoù an eil re gant ar re all.\nN'eo ket an deknologiezh nevez evit plijout d'an holl koulskoude. Aon ra kalzig da dud 'zo zoken. Preget vo deus ar 5G en abadenn an Divskouarn o Nijal-mañ, deus sell unan hag a zo enep. Marc Perrot a zo ezel deus ar gevredigezh "Robin an Toennoù", ur gevredigezh hag a labour war al live broadel da deurel evezh deus efedoù ar frekañsennoù uhel pe izel.


Gouel ar Zakramant ha degved sizunvez war ar bloaz (B) - Le Diocèse de Quimper et Léon\nAccueil - Gouel ar Zakramant ha degved sizunvez war ar bloaz (B)\nEuz ar 6 d’an 12 a viz Mezeven 2021\nMk 14, 12-16.22-26 (B)\n26 Goude beza kanet ar Zalmou, ez ejont da Venez an Olived.\nMz 5, 1-12\n12 « Bezit laouen ha tridit gand ar joa, rag digoll kaer ho-peus da gaoud en neñvou : evel-se eo, eo bet heskinet ar brofeted a zo deuet en ho-raog.\nYn 19, 31-37 (B)\n35 Testeni a ro a gement-se an hini e-neus gwelet, ha gwirion eo e desteni ; hennez a oar e lavar ar wirionez evid ma kredot, c’hwi ive. 36 Rag, c’hoarvezet eo kement-se evid ma teufe da wir ar Skritur : « Askorn e-béd dezañ ne vo torret ». 37 Ha c’hoaz en eul leh all, e lavar ar Skritur : « Selled a raint ouz an hini o-deus treuzet dezañ e gorv ».


Gouren - Kinnig | Fédération de Gouren\nUr sport a reer war-sav hepken eo ar gouren. Ar pal a zo merkañ ul lamm, da lâret eo lakaat e genseurt da gouezhañ war e gein (ar plankennoù-skoaz war al leur).\nAr c’hourenerien a dab krog e roched egile/eben gant o daouarn, a-us d'ar gouriz (pe er gouriz). Gant o divc’harr e c’hellont klask falc’hat, kaeañ, skubañ pe c’hoazh ober ur c’hliked, da lâret eo puniñ e garr gant hini egile/eben. An tagañ gant an divc’harr a rank chom dalc'hmat dindan live ar gouriz.\nE-kerzh ur vannadenn e rank an argader teurel evezh da gouezh e genseurt a-benn gwareziñ anezhañ met ivez a-benn uhelaat e chañsoù da verkañ ur poent. Difennet eo ar feulster pa vefe dre gorf (taolioù, krougañ mod pe vod...) pe dre gomz (kunujennoù...). Dinac’h ar c’hrog a zo difennet ivez, ur gourener a rank dalc'hmat argadiñ, enebargadiñ pe leuskel egile/eben argadiñ.\nLeañ a ra an holl c’hourenerien dirak an dredeoged a-raok stagañ ganti. En em renkañ a reont e div golonnenn. O brec’h dehoù a zo pleget a-geñver o skoaz e-serr ma vez distaget al le, e brezhoneg da gentañ, e galleg da eil.Erfin, briata a reont ar c’henseurt a-dal dezho.\nAl le e brezhoneg\nAl le e galleg\nAn disoc’hoù (adalek an hini uhelañ)\nLamm : ar gwellañ disoc’h er gouren. Reiñ a ra an trec’h diouzhtu, evel an ippon er judo pe ar KO er boks. Kouezh war ar c’hein gant an divskoaz (plankennoù-skoaz) o touch al leur a-raok peurrest ar c’horf pe korf egile/eben.\nKostin : disoc’h tostik-tost ouzh al lamm met gant ur plankenn-skoaz hepken o touch al leur a-raok ar peurrest.\nKein : disoc’h tost ouzh ar c’hostin, ur c’houezh war traoñ ar c’hein pe war ar c’hein hag ar feskennoù war-an-dro da souer.\nNetra : kouezh hep disoc’h ebet.\nDifennet eo ar feulster mod pe vod. Difennet eo skeiñ gant egile/eben, lakaat gwask war ur c’henvell, krougañ... Un taol gouren mestroniet fall a c’hell bezañ kastizet ma laka egile/eben en dañjer. Difennet groñs eo ivez an disterañ feulster dre gomz, pa vefe ouzh egile/eben pe ouzh un tredeog.\nDifennet eo dinac’h ar c’hrogad : n’eus ket da virout ouzh egile/eben da dostaat, o stegnañ an divvrec’h pe o stankañ gant ar penn, o diboulzañ gant an divc’harr pe an divrec’h, pe c’hoazh o chom en un emlakadur difenn e-pad re bell. E-kerzh ur vannadenn, ur gourenera laka an divrec’h war al leur da gentañ evit mirout ouzh ur poent da vezañ merket a vez kastizet.\nDiwall : Un evezhiadenn eo traken, hep efed war disoc’h ar c’hrogad. Peurliesañ e vez roet a-raok ma vije roet ur « fazi ».\nFazi : roet e vez da heul ur fazi bennak. Tri « fazi » a zo par d’ur « fazi bras » ha da goll ar c’hrogad.\nPoent : roet e vez pa resever un eil fazi. Par eo d’ar c’hostin tamm-pe-damm, met ma vez rampo e vo ar poent just un tammig uheloc’h.\nFazi bras : kollet eo ar c’hrogad pa daper ur fazi bras, da lâret eo 3 fazi.\nDivrud : distalvoud deus ar genstrivadeg a-bezh. Roet e vez evit ur fazi grevus pe un emzalc’h dizoujus da vat.\nMont-en-dro ur c’hrogad\nPa vez embannet o anv e teu an daou c’hourener war al leur emgann (palenn pe brenn-heskenn diouzh m’eo ar goañv pe an hañv). Ober a ra neuze an dredeoged war o zro : gwiriañ o identelezh ha stad o dilhad, ha reiñ dezho ul lienenn ruz pe wer da lakaat tro-dro d'o ufern a-benn o disheñvelaat. Goulenn a ra neuze an tredeog kreiz « Prest oc'h ? » evit m'en em lakafe an daou c'hourener e kreiz al leur emgann ha ma briatafent a-raok kregiñ. Kregiñ a ra ar c'hrogad pa embann an tredeog kreiz « Krogit ! », ha goude bezañ bet stardet dorn egile/eben. Goude pep kouezh e starder an dorn en-dro, evit diskouez e toujer ouzh al le. Ma erru ar c'hourenerien re dost ouzh bord al leurenn emgann, an dredeoged a embann « E kreiz ». Paouez a rank ar c'hourenerien diouzhtu hag adkregiñ e kreiz al leurenn.\nNe vern pe tredeog a c'hell paouez ar c'hrogad pa fell dezhañ oc'h embann « Ehan » (evit gourizañ mat ar roched en-dro da skouer). Echuiñ a ra ar c'hrogad kerkent hag embannet « Dibenn » gant an tredeog e-karg eus ar padventer. Ma vez rampo a-fed kostinoù ha poentoù etre ar c'hourenerien e vo un « astenn », goude un troc'hig. E fin an astenn e vez dalc'het kont deus an niver a fazioù ha keinoù merket. Ma vez rampo c'hoazh e vo kemeret un « Diviz ». Pep tredeog a vot, dre guzh eus ar re all, evit ar gourener aet ar maout gantañ/ganti hervezhañ : gwer, ruz pe c'hoazh gwenn (= rampo). Ma ne sav ket a-du war gwer pe ruz daou dredeog da nebeutañ e vo neuze ur mod diwezhañ da zispartiañ ar c'hourenerien : ar « C'houezh ». Ar gourener kentañ da lakaat egile/eben da gouezhañ davet ar c'hein dre un taol gouren a vez trec'h.Echuiñ a ra ar c'hrogad gant kemen anv ar gourener trec'h hag ur vriatadenn etre an daou genseurt.


Miss Blue 'zo arzourez bennañ luskad digent ar Breizh'n'Bass. An DJ ha produourez a-werso, deus Roazhon, a gendeuz sonerezh ha tonioù hengounel Breizh gant elektro araokour. Mod-se e ro buhez d'ur bed sonioù a boulz he selaouerien, a-bep seurt oadoù ha sevenadurioù, da gompren levezonioù ha dibaboù sonerezhioù disheñvel. En ur vont gant an hent-mañ e vez boulc'het ganti un erv a c'hellfe bezañ lod eus hor yezh hag hor sevenadur.\nA-benn diorren ar bed -mañ, hag e sonioù nevezus, e vod Blue danvez deus an hip-hop, an dancehall, an jungle drum and bass, an elektro, ar breakbeat hag an dubstep. Ouzhpenn-se, luskoù ha sonaozadurioù an DJ-mañ a zo gwriziennet don en ur preder deuet diwar he bloavezhioù skiant-prenet B-girl ha grafourez. Ar meizad-mañ 'zo unan eus dezverkoù spered ar gumuniezh hip-hop, hag e varregezh da vont dreist d'ar yezhoù ha d'ar sevenadurioù, dre ar sonerezh. Hag a-benn neuze, sichenn grouiñ an dimezell Blue.\nAbaoe m'eo kroget da c'hoari gant ar pladennoù ha d'ober war-dro ar produiñ eo bet pedet Blue da ginnig arvestoù e gouelioù ha war leurennoù boestoù-noz Europa, ar Stadoù-Unanet, Kanada hag Azia, keit-ha-keit gant arzourien liesniver evel Diplo, DJ Zinc, Sinden, Sebastian, DJ Mujava pe Brodinski.\nWar dachenn an darempredoù eo Blue ezel deus ar strollad merc'hed hag etrevroadel DJ Crew Geishaz, ha KanaBeach hag Adidas a zo e-touez he embregerezhioù paeron. War he amzer vak e vez hi o stummañ danvez DJed en arz ar seniñ gant pladennoù, ouzhpenn ma kemer perzh e stalioù-labour scratch gant DJ Q-Bert.\nHec'h abadenn Breizh'n'Bass ziwezhañ 'zo ur gwir kammed ouzhpenn war he hent micherel. Kaset eo bet da benn a-drugarez da Ableton Live ha da genlabour lod deus arzourien varrekañ al leurenn hengounel e Breizh : ar breudeur Guichen, Erik Marchand ha Yann-Fanch Quemener. Diwar ar mennoziad-mañ e tiwano div bladenn : unan a vo gouestlet da genstroll hor c'han ha sonerezh hengounel gant an hini elektro, hag eben a vo un dastumad tonioù.\nEmzesket, emrenet ha emarc'hantaet, Blue 'zo dizalc'h penn-kil-ha-troad. An eil arvest goude egile, an DJ-mañ a zegas nevezenti e sevenadur an dance music. Ha koulskoude, ar pouezusañ eo emañ c'hoazh ar pep gwellañ da zont.\n(Troidigez: Hoel Louarn)


Ofisialded - Wikipedia\nAn ofisialded, pe lez an Iliz, pe c'hoazh lez an eskob, a zo ul lez-varn stag ouzh an eskopti, rak gwir-dreist an Iliz e oa sevel he lezioù-barn dibar evit ma vo tamallet ha kastizet ar gloer evit an torfedoù hag an drougoberoù a c'hellje bezañ bet graet ganto, pe neuze kement tra hag en doa da welet gant an Iliz (evit nullañ ar briedelezh hag all).\nUnan eus ar brudetañ ofisialed pe barnerien ofisialded (juge à l'Officialité) eo bet sant Erwan (Erwan Helouri Gervarzhin) en XIIIvet kantved, en eskopti Roazhon da gentañ, hag en eskopti Treger goude. Paeron an alvokaded hag an dud a lezenn eo evit se.\nEn deiz a hiziv, e rank ar vikel-barner pe an ofisial bezañ ur beleg, doktor pe aotreet war gwir an Iliz, tregont vloazh dezhañ d’an nebeutañ (kanon 1420 § 4 eus Lezenn gwir kanoneg).\nAdtapet diwar « https://br.wikipedia.org/w/index.php?title=Ofisialded&oldid=1925167 »


stardañ - Wikeriadur\nSavet diwar an anv-kadarn stard hag al lostger -añ.\nstardañ /ˈstardã/ verb kreñv (anv-gwan-verb : stardet) (displegadur)\nverb kreñv eeun\nStardañ un dra\nKregiñ start en unan bennak\n[...], ha rankout a rae chom a-sav da dennañ hec'h alan en ur stardañ he daouarn ouzh he bruched. — (Jarl Priel, Va Zammig Buhez, Al Liamm, 1954, p. 15.)\nJob a starde gouzoug Lom hag a strilhe e benn dezhañ kement ha me c'helle. — (Jakez Riou, An Ti Satanazet, Skridoù Breizh, 1944, p. 21.)\nStardañ dorn un den, pe stardañ e zorn da unan bennak\nE zivesker, evel divesker an dorrerien-mein, a oa gwaskedet, betek an daoulin, en heuzoù plouz stardet gant ul las kanab. — (Jakez Riou, Geotenn ar Werc'hez ha danevelloù all, Al Liamm, 1957, p. 45.)\nHa Loeiza, en ur dreiñ he milin-gafe stardet etre he daoulin, en em lakaas da ganañ ivez, na petra 'ta : [...]. — (Roparz Hemon, Ho kervel a rin en noz ha marvailhoù all, Al Liamm, 1970, p. 18.)\nGouhin he chupennig wenn, stardet en dargreiz vistr, a lakae splannoc'h puilhentez ar brennid balc'h, ur bounner a rozenn liv ar gwad bev o flamminañ warnañ. — (Youenn Drezen, Sizhun ar Breur Arturo, Al Liamm, 1971, p. 85.)\n[...], stardet ganto o disglavieroù war boull o c'halon, o pediñ Sant Paeron Lannevern. — (Jakez Konan, Lannevern e kañv ha danevelloù all, Al Liamm, 1980, p. 25.)\nGwiskamant Gwened a oa gante, ur chupenn kroc'hen dañvad, ar bragez berlaj du stardet war ar c'hlin hag ar gamachoù lêr. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 75.)\nWar e gein e oa ur vantell deñval gantañ, stardet en e zargreiz gant ur gouriz ledan, ha savet ar c'holier anezhi da souchañ e c'houzoug. — (Goulc'han Kervella, Brezel ar Rigadell, Al Liamm, 1994, p. 31.)\nDastumet e oa he blev en un doupenn stardet mat ha broc'het e oa, diouzh he gwelout. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 14.)\nPouezañ war ar starderez\nStard ar mekanik ! — (Jules Gros, Le trésor du breton parlé Deuxième Partie, 1970, p. 491.)\nen em stardañ\nverb kreñv dieeun\nstardañ war unan bennak\n— Doue kouskoude a varno ac'hanoc'h hag a stardo varnoc'h mar kendalc'hit da ober fall, evel ma rit breman. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 64.)\nstardañ etre an dud\ngalleg : presser (fr)\ngalleg : serrer (fr)\ngalleg : renforcer (fr)\nstardañ /ˈstardã/ verb gwan (displegadur)\nDont an darvoudoù da vezañ grevus\nDont an amzer da vezañ yen-kenañ\ngalleg : freiner (fr)\nstardañ d'ober un dra bennak\nAdtapet diwar « https://br.wiktionary.org/w/index.php?title=stardañ&oldid=299697 »\nKemmoù diwezhañ degaset d'ar bajenn-mañ d'an 17 Mez 2020, da 12:42.


Trede levr - XII - Wikimammenn\nTrede levr - XII\n◄ Red eo evesaat piz oc’h c’hoantegesiou ar galoun ha lakaat anezho da blega Trede levr - XII Ann neb a zo izel he galoun a dle senti, hervez skouer Jezuz-Krist ►\nRed eo d’e-omp gouzanv hep klemm hag ober penn d’hon dronk-ioulou.\n1. — Ann ene mad. — Aotrou Doue, ezomm braz am euz, hervez ma welann, da zeski gouzanv hep klemm, rak e-leiz a draou a zeu da enebi ouz ann den hed he vuez. N’euz fors petra a rinn evit beza e peoc’h, va buez ne hell tremen hep brezel nag anken.\n2. — Jezuz-Krist. — Kement-se a zo gwir, va map ; ne fell ket d’in evelato e klaskfac’h eur peoc’h a ve hep ket a demptasion, hep ket a enebiez. Me a fell d’in enn enep e kredfac’h ho pe neuze kavet ar peoc’h, pa ho pezo gouzanvet eunn taol braz a enkresiou, pa ho pezo gouzanvet kals a enebiez. Mar livirit n’oc’h ket evit gouzanv kalz a boaniou, penaoz ec’h hellot-hu gouzanv tan ar purgator ?\nEuz a ziou boan ar vihana atao. Deskit eta gouzanv, dre garantez evit Doue, poaniou ar vuez-man, evit mac’h hellot er bed all en em viret dioc’h ar poaniou a bado da viken. Ha kredi a rit-hu n’ho deuz tud ar bed nep seurt poan, pe dihana nebeut anezho da c’houzanv ? Ar pez ne gavot ket eo se, ha pa glaskfac’h e-touez ar re eurusa a zo.\n3. — Bez’ ho deuz kals a zudiou, hag evel a fell d’ezho a reont, eme c’houi ; dre-ze ne d-eo ket pounner beac’h ho enkrez.\n4. — Mad ! Lekeomp ez eo gwir ann dra-ze, lekeomp ho deuz kemend ho deuz c’hoant da gaout. Pegeit e kav d’e-hoc’h e pado kemeut-se gant-ho ? Tremen a rai evel moged ar re ho deuz kals a vadou war ann douar, ha ne vezo mui hano e-bed euz ho flijaduresiou kent, setu ! Endra vevont, kredit se, n’emint ket bepred e peoc’h ; beza ho deuz aliez poan, nec’h hag enkrez.\nRak ann traou a gavont dudiusa a zigas a-wechou dezho poan hag glac’har. Ha n’eo ket hep gwir abek eo e c’hoarvez se gant-ho, o veza ne d-eo ket dleet d’ezho kaout hep doan hag hep mez ar plijaduresiou emint o klask hag oc’h heulia anezho, tud direiz ma’z int.\nO ! na peger buan e tremen ann holl blijaduresiou-ze ! Na peger fall, na pegen direiz ha pegen mezuz int-hi ! Koulskoude ann dud reuzeudik ne d-int ket evit gwelet kement-se, o veza ma’z eo ho c’haloun touellet ha dallet gant plijaduresiou ar bed. Hevel int oc’h loened mud, kas a reont ho ene da goll, evit eunn dra zister a blij d’ezho er vuez kollidik-man.\nEvid-hoc’h-hu, va map, na d-it ket da heul ho c’hoantegesiou, it kentoc’h e-biou d’ar pez a blij d’e-hoc’h. Ra vezo hoc’h holl zudiou beza e Doue ; neuze Doue a roio d’e-hoc’h kemend a c’houlenno ho kaloun.\n5 — Mar fell d’e-hoc’h kaout gwir zudiou ann ene, mar fell d’e-hoc’h kaout digan-en grasou e-leiz, e tleit ober fae war holl draou ar bed ha kas diouz-hoc’h holl blijaduresiou ann douar. Neuze e viot benniget, hag e kavot a-nevez pep seurt frealzidigez. Ha seul vui ma tec’hot dioc’h frealzidigez ann dud, seul welloc’h, seul vrasoc’h a ze e vezo va frealzidigez-me.\nSiouaz, ne vezo ket hep beza stourmet da genta, ne vezo ket hep beza bet nec’h ha poan eo ec’h hellot kaout frealzidigez ann env, rak eunn tech fall-bennag a enebo ouz-hoc’h pep tro. N’euz fors, bez’ e viot treac’h d’ezhan dre heulia eur pleg gwelloc’h.\nEvit klevet ar c’hik oc’h ober klemm, na rit van e-bed ; trec’het e vezo gant nerz ho spered. Ann aerouant, m’hen argarz, ann aerouant enn eur hilligat ho kaloun a stourmo ouz-hoc’h. List da ober ; garit ma pedot Doue, e tec’ho kuit : oc’hpenn-ze, oc’h ober eul labour mad-bennag e prennot out-han dor frank ho kaloun.\nPep den en deuz pec’het, pep den ivez a dle gouzanv poaniou ; houn-nez eo al lezen douget a-enep ann den war ann douar. Eul lezen wirion eo, rak Doue ne ve ket Doue, ma ve ar pec’hed digastiz. Eul lezen a garantez eo, rak pa c’houzanvomp hor poan a galoun vad ha pa vezomp a-unan gant hor Zalver, ar poaniou a bare ann ene hag a laka anezhan da veza glann evel ma’z oa gwechall, pa’z edo enn he stad genta. Perak ’ta en em glemmit-hu, pa vezit lekeat da blega dindan al lezen Doue-ze ? Ha klemm a rit-hu dre’nn abek ma ro Doue d’e-hoc’h eunn eil vuez dre he vadelez ? Ha klemm a rit-hu dre’nn abek ma’z oc’h hevel oc’h Jezuz-Krist a zo bet falvezet d’ezhan hag a zo bet red d’ezhan gouzanv kalz a boaniou evit ho prena, evel ma’z oa bet skrivet e levr ann Aviel : Neuze e teskaz d’ezho e tlie Map ann den gouzanv kalz a boaniou, beza tamallet gant ar re goz, gant beleien ar Iuzevien ha gant ar Skribed, ha beza lekeat d’ar maro. Setu petra a c’houzanvaz Jezuz evit pec’hejou ann dud ; mar fell d’e-omp e ve ann dra-ze talvoudek evid-omp, ez eo red d’e-omp gouzanv evel-t-han hag a-unan gant-han. War ar Groaz eo bet sevenet mister ar zilvidigez e pep-hini ac’hanomp. Ar Groaz a zo euruzded ann den war ann douar, n’euz ken euruzded nemet-hi, rak ne oufe den beza euruz e giz all e-bed, nemet o viret striz lezen ar reiz-vad ; ac’hano e teu peoc’h ann ene, ac’hano peoc’h ar galoun. Touellet ha dallet oc’h gant plijaduresiou goullo ar bed, siouaz ! Ha kredi a rit-hu e ve tud ar bed hag ive ar re eurusa a zo enn ho zouez, ha kredi a rit-hu e vent hep gouzanv eur boan-bennag ? Tregaset int gant ho c’hoantegesiou o kreski seul ma ho deuz anezho. Ha gwelet hoc’h euz-hu biskoaz den euruz enn ho zouez ? Tra ; goude c’hoantegesiou e teu c’hoantegesiou all da grignat ho c’haloun. A-hend-all, ha n’ho deuz-hi ket poaniou da c’houzanv hed ho buez ? Eo e feiz ! Kemend ho deuz anezho hag ar re all, ha marteze muioc’h : doan, enkrez, nec’h, klenvejou stank a zo digaset gant drouk-ioulou ar galoun ha gant poaniou ar spered. Goude-ze e teu ar maro, ha war he lerc’h e teu Doue, ar Barner braz, da c’houlenn ar pez a zo dleet d’ezhan ; neuze ann den pinvidik a vez strinket enn noaz-beo e gweled eunn toull bac’h. E gwirionez, lavaret a rann d’e-hoc’h ne d-ai ket kuit ac’hano, ken n’en devezo paeet kement a zo dleet gant-han beteg ann diner diveza.\nEn em laouenait eta, pa blij gant Doue ho lakaat da veza glann hag ho tiboania er vuez-man ; grit eta penn-da-benn ha gant karantez ar pez a zo dleet da Zoue. Meur a hini a lavar : Piou a ziskouezo d’e-omp ar madou ? Piou nemet-hoc’h-hu, Aotrou Doue. Ho sklerijen-c’houi a zo kouezet war-n-omp ; roet hoc’h euz ar peoc’h d’am c’haloun. Rak-se e kouskinn hag ec’h ehaninn er peoc’h, o veza ma hoc’h euz, va Doue, kresket va fisians enn-hoc’h.\nAdtapet diwar « https://br.wikisource.org/w/index.php?title=Trede_levr_-_XII&oldid=88982 »\nKemmoù diwezhañ degaset d'ar bajenn-mañ d'an 12 Mez 2016, da 21:59.


Lorient.bzh: Ar gêr-Liammiñ\nBranell gKerfichant, seul vui a dud àrni, seul vui a c’hoarzh\nC’hoant ‘peus da denniñ ho mad ag an devezhioù kaer kentañ é tebriñ er-maez ? Degasit ho poued, staliet eo an daol ! (Amañ, àr riblenn ar Skorf)\nUn dellad da labourat, legumaj ha frouezh bihan yac’h da saouriñ... Plijadur eo a vez produet el liorzhoù tiegezhel hag el liorzhoù rannet !\nTro-vale ar flondrennigoù, ur bourmenadenn hag a gontanto ar re a hunvre e lec’hioù frank\nUl liorzh brav ha bio : kani ar skolvamm Jacques Prévert e Koad ar C’hastell\nE Kerwenaneg emañ daet da benn vat nevesadur kêr. Ar Venzu\nEvit un amezegiezh ag ar c’hentañ, n’eus ket gwell evit ur pred lipous asambl. Prest oc’h razh ? Kêr an Oriant a brest ar ru deoc’h !\nKêr àr an aod…\n... Hag ar maezoù e kêr !\nKermelo : Sevel al liamm e kement lec’h ma aesay ar vuhez asambl.\nMa liorzh eo kêr\nAn dour, ar plant ha Mab-den... É klask kenveviñ. Tamm-ha-tamm e vez savet en-dro an anneuenn naturel-se e kêr, evel kement a hentoù é tiskouez d'ar vevliesseurted en arvar penaos donet en-dro betek e-kreiz ar c'harterioù.\nParkoù, liorzhoù, skwarioù hag hentoù a laka glazadur e buhez pemdez pep hini.\nUn dellad da labourat, legumaj ha frouezh bihan yac'h da saouriñ... Plijadur eo a vez produet el liorzhoù tiegezhel hag el liorzhoù rannet !\nTro-vale ar flondrennigoù, ur bourmenadenn hag a gontanto ar re a hunvre e lec'hioù frank.\nRanniñ ar ouiziegezh\nKêr ar mil vicher, kavell ar ouiziegezh, mammenn barregezhioù, n'eus ket mui nemet d'o zreuzkas. Seul vui a ouiziegezh a roer, seul vui a vez !\nAr Vediaoueg, lec'h razh arouiziegezh...\nGober anaoudegezh gant ar sonerezh adal ar vagouri pe ar skol-vamm.\nC'hoarioù pedagogel evit diorren e ijin en diwallerezh.\nPenaos e vez graet ar c'hêrioù ? Kompren ar c'hêraoziñ en atalieroù evit ar vugale kinniget gant servij bevaat ar savouriezh hag ar glad.\nAn taolioù gwellañ a za lies ag ur soñj eeun hag a sav kalz tud a-du gantañ. Kalonekaet e vez razh an dud a youl vat gant ar blijadur ec’h ober traoù asambl ha gant skoazell kêr e ta an c’hoant boutin da wir.\nBeajoù e kêr\nPep tra, tost-tre : evel-se e vez arboellet eoul-maen ! Àr droed hag àr velo eo ar feson gwellañ da vonet pa n’aer ket pell. Goude ec’h eus busoù. Evit monet kalz pelloc’h ec’h aer gant an tren ! Ha ma sammer pep tra ?\nTren + belo pe bus ha tren pe… Dibab a c’heller gober evit beajiñ !\nAr gêr hag a liamm ar buhezioù\nAl lodenniñ hag ar vignoniezh zo talvoudoù difennet gant tud an Oriant. Talvoudus-bras eo neuze aesaat ar vuhez er c’harterioù.\nE pep lec’h ec’h eus lec’hioù evit kejiñ ouzh ar re arall ; enne e vez sklomet liammoù, enne e ra anaoudegezh an amezeion, enne em gav ar vugale, enne e vez graet festoù gant ar re vras hag ar re vihan… An aon rak an dianav a ya diàr-wel ha gellout a reer lodenniñ gant ar re all da neuze.\nTost da bep tra, tost deoc’h\nEn Oriant e vez pep tra edan an dorn… pe an treid ! Bodet eo an aveadurioù. Kement tra ec’h eus afer anezhañ zo ur c’hwitelladenn ac’hanamañ : servijoù, skol-veur, marc’hadoù ha stalioù… En Oriant e kaver perzhioù-mat ar vuhez e kêr asambl gant ar mor hag ar maezoù tost. Penaos harziñ ouzh ur bedadenn ken brav ?\nE Koc’hu Merville e vez kavet gant ar lipouzerion hag ar begoù fin, a-c’houde 50 vlez, produioù fresk gounidet a-dost.


Park naturel Rannvro Arvorig - Kompren - Parc naturel régional d'Armorique\nAr garta ha kefredioù ar Park\nAr Parkeier naturel Ranvro e Bro C'hall\nVous êtes dans : Accueil >\tKompren >\tPark naturel Rannvro Arvorig\nPetra eo ur Park naturel rannvro\nUr Park naturel rannvro (PNR) a zo anezhañ un tiriad war-ar-maez gant tud o chom ennañ, brudet evit kaout warnañ gladoù naturel, sevenadurel ha dremmvael pinvidik ha bresk war ar memes tro. Evitañ ez eus bet savet ur steuñvenn diorren badus a zo e bal gwareziñ ha talvoudekaat ar gladoù gant ur bolitikerezh nevezus evit terkañ an tiriad, an diorren ekonomikel, sokial ha sevenadurel doujus ouzh an endro.\nCarte_PNRA (pdf - 4,84 Mo)\nKartenn Park naturel rannvro Arvorig\nAn eil Park natur rannvroel e Bro C'hall\nAbalamour da binvidigezh dispar e zremmvroioù ha d'e idantelezh kreñv eo bet Park naturel rannvro Arvorig an eil Park krouet e 1969 e Bro C'hall. Hiziv eo c'hoazh ar Park naturel rannvro nemetañ e Breizh.\nLec'hiet e kreiz Penn-ar-Bed, en em astenn a ra tiriad ar Park deus ar Menezioù Are betek aod gourenez Graozon, dre draonienn an Aon ha morlenn Vrest, ha zoken betek inizi mor an Hirwazh (Sun, Molenez, Eusa).\nSifroù penna ñ ar Park\n125 000 kantar ;\n61 000 annezad ;\n44 kumun ezel ;\n4 c'hêr-dor (Brest, Karaez, Kastell-Nevez-ar-Faou, Landivizio).\nAr steredenn a zo bet dibabet da arouez boutin evit rouedad Parkeier naturel rannvro e bro C'hall. An erminig gant an arouez ardamez a zo un arouez a c'hlander. Al logo a sinifi an emglev etre an natur hag ar sevenadur, an engoun war hent an dazont.


Livres en ligne de Renaud Camus : « La Dépossession » (« 152. [Arsenal du nazisme] »)\n152. [Arsenal du nazisme]\nLe rapport Lawler de 1943 mis à part (il a été particulièrement étudié par Max Wallace), ~~~~ ~~~~~~~~~~ ~~~ ~~~ Ford allemande et ~~~ ~~~~~ ~~~ ~~~~~~~~ ~~~~~ ~~~~~~ ~~~~~~~~~~ ~~~~~ ~~~ ~~~~~~~ ~~~~~ ~~~~ ~~~~~ ~~~~~~~~~~~~~~~ ~~’~~~~~~ ~~~ ~~~~~ examens officiels : ~~’~~~ ~~~ ~~~~~~~~~~ ~~~~~~~~~~ ~~~ ~~~~~ ~~~~~~~~~~ ~~~~~ ~~~ ~~~~~~, ~~~ ~~~~~ ; ~~’~~~~~~ ~~~ ~~~~~~~~~~ ~~~~~~~~~~ et au contraire ~~~~~ ~~~~~~ ~~ ~~~~~~~~ ~~~~ ~~~~~~~, ~~~~~~ ~~~’~~ ~~~~~~~~~~ ~~~ ~~~~~ ~~~ ~~~~~~~~ ~~~~~~~ ~~~~~ ~~’~~~~~ ~~~~~~~~ de Meyer, qui ~~~~~~ ~~~ ~~~~~ ~~~~ ~~~~~~ ~~~~~~ ~~~~~~ ~~~ ~~~~~~ ~~~~ ~~~~~~~’~~~~~ ~~~~ ~~~~~~~~~ ~~~ ~~~~~~~~~~ ~~~ ~~~~~ au travail forcé ~~~~~ ~~’~~~~~~ ~~~~~ ~~~ Cologne.\nL’enquête ~~~~~~~~~~ ~~~~ ~~~~~~~~~~~ ~~~~ ~~~~~~ ~~~ ~~~~~~~~~ ~~~~~~~, ~~~ ~~~~~ ~~~~~. ~~~~~ aboutit à un ~~~~~~~~ ~~~~~~ ~~~ ~~ ~~~~~~~~~~ ~~~~ ~~~ ~~~~~~~~~~ ~~~~~~ ~~~~~~~ ~~~~ ~~’~~~~~~ ~~~~~~~~~~~, ~~~~~~ ~~~~~~~~~~. ~~~ ~~~~~~~~ est accablant pour ~~~~~, ~~~~~~~~ ~~~~~ ~~~~~~ ~~ ~~~~ ~~~~~~~ ~~~~~~ ~~~~~~ ~~~~~~~~~~ « ~~~~~ ~~~ ~~~~~~~~~~~~~ ~~~ ~~~~~~~~~, ~~~ arsenal du nazisme ».\n« ~~~ ~~~~~~ ~~ ~~~~~~~~ ~~~ ~~~~~ ~~~~~~~~~~ ~~~ ~~~ ~~~~~~~ ~~~~~ ~~~~~ ~~~~~~~~~~~~ ~~ ~~~~~~~~~ ~~~~~~ des instruments d’accumulation ~~~~ ~~~~~~~~~ ~~~~~~~~~~ ~~~~~~~~~~~~ ~~ ~~~ ~~~~~~~. [...] ~~~~~ ~~~~~~ ~~~’~~~~~ ~~’~~~~~~~ ~~~ ~~~~~ ~~~~~~~~~~ ~~’~~~~~~~~~ ~~~~~ produire à l’intention ~~~ ~~~~~~ ~~~~ ~~~~~~~~~~ ~~~ ~~~~~~~ ~~~~~~~~~~~~ ~~~~~~~~~~. ~~~~~ ~~~~ ~~~~~~~~~ ~~~ ~~~~~~ ~~~~~~~~~~~~~ ~~~ ~~~~~~ ~~~ la part de ~~~~~~~~~ ~~~ ~~~~~ ~~~~ ~~~~~~~~~~~~. [...] ~~~~ ~~~~~~ ~~~ ~~ ~~~ ~~ % ~~~ ~~~ ~~~~~~~~~~~ ~~~~~~~ durant les années ~~~ ~~~~~~~ ~~~~~~~~~~~ ~~~ ~~~~~~~~~ ~~~~~ ~~~~~~~~~~~~ ~~~~~~~~~~ ».\n« ~~~~~~ ~~’~~~~~~ ~~’~~~~~~ ~~~~~ ~~~~ ~~~~~~~ ~~~~~~~~~ ~~~~~~~~~~~~~~ allemandes, Ford a ~~~ ~~~ ~~~~~ ~~~ ~~~~~ ~~~~~~~~~~ ~~~~~~~~ ~~~~ ~~~~~~~~~~~~ ~~~ ~~~~~~~ ~~~ ~~ ~~’~~~~~~~ ~~~~~~~ ~~~ ~~~~~~~~ forcé [la version ~~~~~~~~~~ ~~~~~~~~~ ~~~~ slave ~~~~~] ~~~~~~~~~~ ~~~~~ ~~’~~~~~~~~~~~ ~~~~~~~~~ ~~~~ ~~~~~~~~~. ~~~~ ~~~~~~~~~~ ~~~~~~~~~ ~~~~~~~~~~~~~~ ~~~~~ ~~~ 40 % de ~~~ ~~~~~~ ~~~ ~~~~~~~~ ~~~ ~~~~~. ~~~~ ~~~~~~~~~~~~~~~~ ~~~~~~~ ~~~~~~~~~~~~ ~~~ ~~~~~~~~ ~~~ ~~~~~~~~ ~~~ ~~~ ~~~~~~~~~~~ de travail étaient pratiquées ».\nJoint ~~~ ~~~~~~~~ ~~~ ~~~~~~~~~ ~~~ ~~~~~~~~~~~ ~~’~~~~~~~~~ ~~~~~~~ ~~~~~~~~~~~ ~~~~ ~~~~~~~~~~ ~~~~~~~, ~~~ ~~~~~, ~~~ procéder trop tôt ~~ ~~~ ~~~~~~~ ~~~~~~~~~~~~~~ ~~~ ~~~~~. ~~~~~~~ ~~~~~~~~~~ ~~~~ ~~~~~~~~~ ~~~~~~~~~~ ~~~’~~~~~~ ~~~~~~ ~~ ~~’~~~~~~~~~~ ~~~ ~~~~~~~ appartenance de la ~~~~~~~~~~. ~~~~~~ ~~~’~~~~~ ~~~~~~ ~~~~~~~ ~~~~~~~~~~~~~~ ~~~~~~~~~~, ~~~~~ ~~~~~~ ~~~~~~ ~~~’~~~~~ ~~~~~~ ~~~~~~~~~~~~~~ ~~~~~~~~~~~, ~~~~~ ~~~~~~ ~~~ faire venir en ~~~~~~~~~~ ~~~~~~ ~~~~~~ ~~~ ~~~~~~~~~ ~~~~~~~~~~ ~~~~~ ~~~~~~ ~~~ ~~~~~~~~~ “~~~~~~~~~” ~~~’~~~~ ~~~~~~~~~~~ ~~~~~~~~~ ~~~~~~~~~~, ~~~~~~~~ ~~~~ limitations d’un pays ~~~ ~~~~~~~ ~~~ ~~~~ ~~~ ~~~~~~ ~~~ ~~’~~~~~, ~~’~~~~~~~ ~~~~~~~ ~~~ s’attirer. ~~~ ~~~ ~~~~~, ~~~~~ ~~~ citer qu’un seul ~~~~~~~~, ~~~ ~~~~ ~~~~~~~~ ~~~~ ~~~~~~ ~~~ ~~~~~~~~ ~~~ ~~~~~~~~ “~~~~~~~~~~~” ~~~ ~~~ ~~~~~ ~~~~~~~~~~ ~~~~~~ ~~~~~~~ au Troisième Reich ~~~ ~~~~~~~~~ ~~~~~~~~~~~~ ~~~ ~~~~~, ~~~~~~ ~~~ ~~~~~~~~~~ ~~’~~~~~~~~~ ~~~ ~~~ ~~~~~~~~~~~~~~~~, ~~~~~~~~~~ ~~~~~~~~~ ~~~ ~~~~~~~ ~~~~~~~~~~ prêtes à être ~~~~~~~~~~~ ~~~~~ ~~~ ~~~~~~~~~~~~~ ~~~~ ~~~~~~~~~~~~~~~ ~~~~~~~~ ~~~ ~~~~~~~~~~~ ~~’~~~~~~ ~~~ ~~~ troupes.\nIl ~~~~ ~~~~~~ ~~~~~~~~ ~~~~ le rapport Schneider, ~~~~~~~~~~~~~ ~~~~~~~~~~ ~~~~~~~ ~~~~ ~~~~~~ ~~~~~~~ ~~~~~~~~ ~~ ~~~ ~~~~~~~~~~, ~~~~ ~~~~~~~~ ~~~~~~ ~~~~~~ ~~~~~~ ~~~~ ~~~ réactions dans la ~~~~~~~ ~~~~~~~~~~~~~~~ ~~~ ~~~~~ ~~~ ~~~~~~~ ~~~~~~~~~~~ ~~~ ~~~~~~~~. ~~~ ~~~~~~~~ ~~~~~~~~~~ “syndicated” ~~~ ~~~~~ ~~~~~~~~ ~~~~~ le Washington Post ~~~ ~~~ ~~~~~~~~ 1945 ~~~~~~~~ ~~~~~~~~~ ~~~~ ~~~ ~~~~~~. ~~’~~~~ ~~~~~~ ~~~’~~ ~~~~~~~ ~~~~~~~~ ~~~~~~~~~~ ~~~~~ ~~~ chronique déjà citée. ~~~~~ ~~’~~~~~~ ~~’~~~~ ~~~ ~~~~~~~~ ~~~ ~~~~~~ ~~ ~~~~~~~~, ~~~ ~~’~~~ ~~~~~~ ~~~~~~~ ~~~~~ ~~~ ~~~~~ ~~~ la découverte effarée ~~~~ ~~~~~~. ~~~~~ ~~~~~~ ~~~~~~~~~~~~ ~~~~ “~~~~~~~~~~~~~~~”, ~~ ~~~~~ ~~~ ~~~~~~, ~~~ ~~~~~ ~~~~ ~~~ ~~~~~~~~, ~~~~ comparaison, peu de ~~~~~~, ~~~~~~~ ~~~’~~~ ~~~~~~~ ~~~~~ ~~~~~ ~~~ ~~~ ~~~~~~ ~~~~~~~~~~~ ~~ ~~’~~~~~~~~. ~~~~~~~~~ ~~~~-~~~ ~~~~ ~~~~~~~ ~~~~~~~~, qui avait été ~~~~~~~ ~~~ ~~ ~~~~~, ~~~~ ~~~~~~~ ~~~~~~ ~~~~~ ~~~~~ ~~~~~. ~~~ ~~~~ ~~~~~~~ ~~~~ ~~~~ ~~~~~~~~~~~~~ ~~~ travail dans la ~~~~~ ~~~~~~~~ ~~~~ ~~~~~~~~~~~~~ ~~~~~ ~~~~~~~~ ~~ ~~~ ~~~~~~~~ ~~~ ~~~~ ~~~~~~~~~ ~~~~ ~~~~~ ~~~ ~~~~~, ~~~~~~ avoir assuré Dearborn ~~~’~~~ ~~~~~~ ~~~~~~~~~ ~~~~ ~~~ ~~~~~~~ ~~~~~ ~~~ ~~~~~~~~ ~~~ ~~~~ ~~~~~~. ~~~ ~~~~ ~~~~~~ ~~~ ~~~~~ de la compagnie ~~~~~~’~~ ~~~ ~~~~~ ~~~ ~~~~~, ~~~~~ ~~~ ~~~~~~~~~ ~~~ ~~~~~~~~, ~~~~~~ ~~~’~~~ ~~~ ~~~~~~~~ ~~ ~~’~~~~~~~~~~~~~ ~~’~~~~ nouvelle usine Ford ~~~ ~~~~~~~~~. ~~~~~~ ~~ ~~~~~~~, ~~~ ~~~~~~ ~~~~ ~~~~~~~~~~ ~~~~~ ~~~~~ ~~~~ ~~~~~, ~~~ ~~~ ~~~~~~~ ~~~~~ avoir quitté la ~~~~~~~~ ~~~ 1960.\n ~~~~ ~~~~~~~~, The ~~~~~~~~~ Axis, op. cit., ~~. 332.\n ~~~~~~~~~, ~~~~~~~~~~ ~~~ ~~~., Working for the Enemy, ~~~. cit., ~~. 108.\n Ibid.,, ~~. 111.\n ~~~~~ ~~~~~~~~, “How ~~~~~ ~~~~~~~ Nazis”, ~~~~~~~ ~~~~~~~~~~~~~ ~~~ The Gazette and Daily, ~~~~~, ~~~~~~~~~~~~~, ~~~ ~~~~~~~~ ~~~~~.


Lizerou merquet.— Digoradur al lannéger - Wikimammenn\nLizerou merquet.— Digoradur al lannéger\nQuelennou var labour pé gonnidègues an douar\nlaqueet é Gallec ac e Brezonnec\n◄ Unecved Pennad. — Guergéou ha doaré ober ar sit Lizerou merquet. — Digoradur al lannéger Trizecved Pennad. — Doaré mirout doc’h ar c’hlenvéchou ►\nLIZÉROU MERQUET. — DIGORADUR AL LANNÉGER.\nLacaad perc’hen an douar da c’houzout en dévezo talvoudégues er guellidigues al labour.\nDiscoës dal labourer ar pez a zlé gouzout zi var ben ar gonnidegues ha digas ar gouiegues-zé é bep lec’h.\nAn eb a voasq é velour a zistéra é zouar.\nAl lizérou merquet zo peurvuia a ré ver-amzer ; ancounac’haad a réont da lacad an tiec en eun doaré postec a zo red evid guellaad gonnidégues an douar. A-bel-zo an ancounac’h-zé zo bet discoëzet gât ar ré gouieca : perc’henned an douar hô dijé talvoudégues Lizérou a zrivec’h loas.\nmatreze da zigas padélez al lizérou bétec trivec’h loas, en oc’h derc’hel an tu dhô zerri pa zigouëzo ober, da lavarout, pa falaï an tieguès gât unan dré zivouéri e laboura gât eves.\nGuellidigues ar gonnidegues a zo arzet ivez dré ar Discarg an douar.\nc’hargou stard a zo é meur a fesson var an douar. Né ziscoëzin quet amâ é pé c’hiz ar c’houarnamant alfe biannaad é zispignou, na quénebeut pé seurt danveziou-al chom é meaz ar c’hargou ; discoëz a rin eb quen penaoz ez eo douguet da deurel atao ar vrassa beac’h var an douar. Couscoudé, dré an urz guir ha léal, pep tra en deus dalloudegues a renq diguemérout é lod deus ar beac’h, ha red eo, evit guellaad ar gonnidegues, dissamma an douar ; rac, sulvuia é léqueer cargou var-nan, sulvuia é nem den ar guir-arc’hant diontan, abalamour ma gav lec’h al muioc’h a dalvoudegues. An dra-zé a zo evit eun dra bennag ô virout an tieien da gaout arc’hant da ziguémérout var lévéou izel avoalc’h ; ervez hô ezom.\nCredi eller ma véfé dissammet an douar doc’h lod deus é beac’h, ar vélourien alfent caout quentoc’h gât perc’hennet an douar distolet, lizérou trugarézusoc’h evit hô eassaad béva, guellaad al labour ha cresqui pinvidigues ar vro.\nArzou vrassa zo ô virout gonnidegues an douar da vellad.\nBrema, ar mélour, evel eo bet lavaret, né deus quet dira-z-an amzer padus avoalc’h évit béza c’hoantus da guellad é zouar. En é arc’han ez do quer prim, ma né deus peurliessa nemet trevoalc’h da veva distéric ; penaoz a rafé, pa ziouer dar gonnideien caout arc’han da ziguémérout doc’h hô ezomou, nemet en oc’h paéa lévéou mizus ha goal stard ! A-hend-al, goudé en devesô cresquet dalloudégues an douar, allo mont, pa zigouezo an termen, gât eun al, ma né fel dézâ roei muioc’h dé aotrou. Dré an dra-zé né deus quet calz a c’hallout da zigas treaz en é zouar evit é guellad, na da zizoura ar gé c’hlib, na dober quément tra a véfé red, rac labouret a rafé eb digol, peurliessa evit é aotrou ebquen.\nAn aotrou Kerjégu, pini a rén scol-labour Trévarez, ac em eus anvet c’hoas meur a vech, ô tiguémérout ar c’hélen-zé, en deus roëd dé vélourien lizérou envelep. Rô a ra dar mélour anter deus ar guellidiguès discoëzet, da lavarout : mil lur dré gant luriou lévé cresquet gât an tiec ; ar perc’hen a zlé roei eul lizer nevez dar mélour evil eiz bloaves, en oc’h cresqui ar priz côz deus ar muia-talvoudéguez, anavézet gât ar prisachourien. Mes erves né zlé quet nem zizober deus é zouar, ar perc’hen né roeio nemet pidir lizer a eiz bloaves dar mélour. Neus quet quement-sé a zivoal el lizer an aotrou Gasparin, ha ned eo quet red : neller guellad an douar német bétec eur poënt-zo, ha né gollo quet unan é ziéguès evit é roei biquen dan evelep ini, pa eo guir cresquer ar c’hoan-miquel pep lizer névez, ha peb bloas é renq beza paêet gronz.\nAn aotrou Gasparin né c’houl prizachour ebet nemet an tiec é-unan ; é c’hinig a ziscler ebquen ar guellidigues a gred beza roed gât-an dan tiegues. An doaré-zé zo guelloc’h evit al labourer, ha E pé fesson al beza dister talvoudegues al lizerou discoëzet bremaïc.\nné ra col ebet dar perc’hen. Er c’hélennou lizer discouëzet ama, é vijé matrézé talvoudussoc’h evit an tiec né gaout netra, evit ar guellidigués gred var an tiégues, ha mirout douguen ar c’hresq léqueer dezan var ar priz ; rac daloudegues an idou ac al loënnet al couëza quen aliez ha mont quen izel, ma zeo avechou dieaz, avechou al neller quet zoquen, paêa eur priz uel. A-hend-al, roei ebquen eur lizer padus, al douguen unan trevoalc’h da guellad é labour, ha bez eo a-vremâ eun digol deus ar guellidigues a roio dan tiégues queit a ma vezo gât-an ; cousooudé, né zigoler quet er guissé léal ayoalc’h an tiec, ma zeller oc’h al labour ac ar mizou, da gaout tremp ha treaz, a renquer ober pa vellaër an douar ; ispicial evid digueri lannéger.\nLizer al eus an aotrou Gasparin, gât gajou evit guellaad an tiégues.\nAn aotrou Gasparin a ziscoêz c’hoas eur c’hélen lizer guelloc’h evit ar vélourien ac ar re diaraoc. Bremâ, é-mé-z-an, leverer dan tiec : « labour, guella da diegues, neuzé cresquin ta goan-mikel pé az cassin é meaz, dal ma cavi ar c’honnid deus da boan ha deus da vizou. »\nGoudé beza comzet éguissé, discoëz a ra, éguis an tu guir da roei caloun dar mélour evid guellad é labour ac evid guellad ar gonnidégues er vro é ber amzer, al lizer gât gajou. Cetu ar c’helen a rô deus al lizer-zé : gajou evit ar prajejer a-ber-amzer, eus a béré né vezo quet adet ouspen palefras deus an douarou : melchennou, deud mad, adet var idou meurs bloaves cuitaat… pemp lur varn-uguent dré zéves arat. Evit ieotennou al, padussoc’h ha talvoudussoc’h, e rô gajou brassoc’h. doc’h an oad ha doc’h ma zint founus da droc’ha. Gouézout a reer eaz avoalc’h péguément an doaré lizer-mâ, eller eulia evid quement seurt guellidigues, en dijé a nerz evit alia an tieien da guellad ar gonnidégues . A-hend-al, sulvuia é vezor carantézus evid guellad doaré ar mélour, sul-vuia é carint ivez an dud a danvez. Ma teufé ar c’hentel-ma, evit anavézout ar guellidigues roëd dan douar, da veza diguéméret é touez ar berc’henned, an dud-guirion, a reiz bremâ ar ez a zel oc’h al labourérien kear, alfént beza savet ivez var meaz da Tud guirion da reiza ar gonnidégues var meaz.\nreiza ar pez a zel oc’h gonnidégues an douar. An dud guirion-zé, anter perc’henned douar ac anter mélourien, rôfent dan eil ré ha dar ré-al ar guella cred da veza gouiec ac éon, ac é vigent en hô frizach, guiroc’h evit ar prizachourien dré vicher. Hi hô défé ar varn deus a guement tra a zelfé oc’h al labour var-meaz, ha reiza rafent léal talvoudégues ar guellidigues gred var an tiégues, ac an darn gajou dled dar mélour, eb ober col dar perc’hen, nac é lacaad da zouguen cargou diguem gât é danvez. Ouspen unani a rafent an dud pa sao étré-zô, aliez zivar ben traou distéric avoalc’h, ac é c’héont, étré daou-arn an dud a lézen, da brossezou paduz, pére a gas anézô var netra.\nDigoradur al lannéger.\nCredi reer, en doaré dibostec é mâ bremâ, ne deus quet an tiec calz a galoun evid diguéri al lannéger nac ober prajeier er ieunou pé er stanquennou dourus é caver quen aliez al er vro. Gonnidegues an douar a jomo ta eb guellaad calz, al lannéger chomint dilézet, queit a né zigoler quet al labourer en eun doaré léal ha talvoudus. Caër zo ivez roei gajou evit alia diguéri al lannéger, né reer nemet nebeut : ar berc’henned douar ebquen a zifrost lannéger, rac neus nemet-hô Ned eo talvoudus nemet dar berc’henned douar.\na guéont talvoudegues oc’h ober ar seurt guellidigués-zé. Ar c’hajou, péré a zigouez ol gât-hô, né réont quet diguéri eur meteut douar : ned eo quet abalamour da gaout gajou é reont douar labour doc’h douar lan ; ar ré hô deus anezô nhô deusquet ezom da veza aliet en doaré-zé. A-hend-al, ar gonnideien, eus hor c’hartériou a zouarou dister, ac ellout alfent gât Petra zo c’hoas ô c’harza digoradur al lannéger.\nfurnez clasq difrosta an douarou ien, pa hô deus an douarou labour hô-unan quement a ezom da veza guelleed ha da gaout treaz ha tremp ? E dléer caout teil dreist an ezomou, caout a renquer da deurel founus en douarou labouret ha beza crê avoalc’h evit cas lec’h al, aroc clasquout digas an allar, el lannéger ; ha c’hoas né dléer ober nemet gât eves ha peb a nebeut. Bremâ pa guir ez eo prim an teil en tiéguéchou a zi-abarz ar vro, quempen ar foënneier ac hô doura, guellaad ha dizac’ha an toualc’hennou ac ar ieûnou, evit cresqui ar foën, pini a rô an teil, dléont ta, evit ober gât squiant ha talvoudégues, beza gred diaguent diguéri lannéger. Mes, arabat é ancounac’had : evid guellaad, ar mélour en deus ezom beza gouiecoc’h ha caout lizerou padus. Evel en deus lavaret unan benag :\n« Dal ma roor dal labourer an darn a zléfé caout dré léalded, pa en deus cresquet taloudégues an douar ; pa vezo en é ziégues en eun doaré postecoc’h, quema raï é boan ac é nerz, evit guellaad ar gonnidégues, doc’h padélez é lizer. »\nAdtapet diwar « https://br.wikisource.org/w/index.php?title=Lizerou_merquet.—_Digoradur_al_lannéger&oldid=75568 »\nKemmoù diwezhañ degaset d'ar bajenn-mañ d'an 10 Her 2015, da 10:16.


Pajenn:Marigo - Buez ar Saent.djvu/169 - Wikimammenn\nPajenn:Marigo - Buez ar Saent.djvu/169\nnezou-ze, a c’houlennas diganti a belec’h e voa hac eus a be Religion. Beta ez-oùn, emezi, eus a Samarii hac evit guir, n’em eus Religion ebet, hac evelse ez-oùn en em roet da bep seurt crunou ; guelit goude quemense hac èn so possubl din evita ar Poaniou Eternel.\nPossubl-eo, eme an den santel, mar quirit en em gonvertissa hac ober pinigen ; rac Doue a receo bepret gant madelez, gant carantez ha gant joa ar bec’herien penitant. Livirit din eta, emezi, petra e rancàn da ober ? Heanit da bec’hi, a respontas ar Servicher Doue, ha galvit heb dale ur Bcelec d’hoc’h inslrui ha d’ho lisposi da receo ar Vadiziant ; rac evidon-me, ret ê din distrei d’am C’houent, e pelec’h ho recournandin da bedennou an oll Religiuset.\nEudoç a glascas rac-eon ur Bælec hac en em strincas de dreit en ur lavaret : beza ez-oùn ar vrassa pec’heres a voe biscoas, mæs desquet am eus penaus misericord an Autrou Doue a so c’hoas brassoch ; c’hoant bras am eus d’en em renta Crisienes : ma instruit, me ho ped, hac ordrenit din ar pez a bligeo gueneoc’h. Ordren a reas dezi quemeret ur guiscamant modest ha tremen seiz devez en e c’hambr, o yun hac o pidi Doue heb parlant ous den.\nGoude beza observet quemense, ez eas gant un habit a Benitantes da gaout an Escop hanvet Theodot, ha prosternet var an douar, er pedas gant cals a zaëlou da rei dezi ar Vadiziant. An Escop, oc’h e guelet e tispositionou quer santel hac instruet mad, e badezas. Ar Santes a reas neuse un douneson eus e oll madou d’ar beaurien, hac a bedas an Escop d’o distribui dezo. Ne vize muy guelet neuse nemet en llisou, hac e teuas da veza un exempl caër a binigen hac a vertuz.\nNe zaleas quet anezi d’en em lacât en ur Gouent e pelec’h e reas ur binigen dreist-ordinal, oc’h en em gonsideri bepret evel indin da veva en ur plaç quer santel.\nAr Gouarner eus ar Brovinç o veza clevet e voa en em rentet Cristenes hac en devoa madou bras, a reas e sonch d’o c’honfisca ; mæs pa velas e voant dija roet d’ar beaurien, e fallas dezâ e c’hontraign da\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/169&oldid=134267 »


drailhañ - Wikeriadur\nEus drailh hag -añ.\ndrailhañ /ˈdra.ljã/ verb kreñv eeun (displegadur)\nLakaat pe mont e tammoù bihan (pa gomzer eus paper, dilhad, plant, koad, botoù-koad, bigi)\nHomañ a servij e-doug ar bloaz da reiñ geot druz da lakaat e-touez al lann drailhet hag e-touez ar foenn pe ar c'holo e-pad ar goañv. — (Brogarour, Onenn, 1936, p. 82.)\nAr paotr fall-mañ en deus drailhet e votoù adarre. — (Jules Gros, Le trésor du breton parlé Deuxième Partie, 1970, p. 142.)\nAr vag a oa deuet d'an aod da zrailhañ. — (Jules Gros, Le trésor du breton parlé Deuxième Partie, 1970, p. 142.)\nTroc'hañ e tammoù bihan, pa gomzer eus koad.\nHast buan drailla keuneud din, da virvi an dillad. — (Jules Gros, Le trésor du breton parlé Deuxième Partie, 1970, p. 142.)\nKomz fall (diwar-benn ar yezhoù na gomzer, peuvuiañ)\nBremañ, war ar mêz, e houzom toud drailla eun tamm galleg. — (Jules Gros, Le trésor du breton parlé Deuxième Partie, 1970, p. 143.)\nHonnezh a zrailh ! — (Jules Gros, Le trésor du breton parlé Deuxième Partie, 1970, p. 143.)\nen em zrailhañ\ndrailhañ e c'henoù\nLakaat a dammoù (1)\ngalleg : hacher (fr) , déchiqueter (fr)\ngalleg : couper (fr)\nKaozeal fall (3)\ngalleg : marmonner (fr) , prononcer (fr) mal\nAdtapet diwar « https://br.wiktionary.org/w/index.php?title=drailhañ&oldid=309972 »\nKemmoù diwezhañ degaset d'ar bajenn-mañ d'an 19 Gen 2021, da 09:25.


Diforc'hioù etre adstummoù "Kerberos" - Wikipedia\nDiforc'hioù etre adstummoù "Kerberos"\nStumm eus an 3 Gwe 2017 da 15:50\n16 okted ouzhpennet , 4 bloaz zo\nn'eus ket da gemmañ ar yezh pa vez difazi\nStumm eus an 3 Gwe 2017 da 15:49 (kemmañ)\nStumm eus an 3 Gwe 2017 da 15:50 (kemmañ) (dizober)\n(n'eus ket da gemmañ ar yezh pa vez difazi)\nMab e oa da [[Ec'hidna]], dezhi dremm ur vaouez ha korf un naer, ha da d[[Tyfon]], un euzhvil all hag a dufe tan hag a rae aon d'an doueed zoken. Un toullad breudeur ha c'hoarezed en devoa, ken euzhus all, evel [[Orthos]], ki daoubennek an Ifernioù, [[naer-zour Lerna]], [[Leon Nemea]] ha [[C'himeraKimera]].\nPeurvuiañ e vez lavaret en deus tri fenn, ez eus naered e-lec'h blev war e benn pe en-dro d'e c'houzoug, un tamm evel [[Medousa]], hag ul lost aerouant ouzh e benn a-dreñv.\nLavaret e veze e c'halle an tri fenn gwelout en tremened, en amzer-vremañ, hag en da-zont. E skridoù zo koulskoude e lavarer ec'h aroueziont ar c'hanedigezh, ar yaouankiz hag ar gozhni. Pep penn ne zebr nemet kig bev, setu perak e laoskont speredoù ar re varv da zont en ifernioù met ne lezont hini ebet da vont kuit. '''Kerberos''' eo ki-diwall feal [[Haides]], chadennet ouzh toull-dor ar bed dindan-zouar. Euzhiñ a rae ar re varv hag a glaske e sioulaat o reiñ ur gouign vel hag a veze lakaet en o bez war un dro gant ar skodig da [[C'haron]] lakaet en o genoù.\n[[Eurystheüs]], roue [[Argolis]], a roas urzh da [[Herakles]] tapout '''Kerberos''' en e vev. Hag an haroz neuze da [[Eleusis]], da vezañ kelennet a-zivout kevrinoù Eleusis, evit gallout mont e-barzh an ifernioù, ar bed dindan an douar, hag er-maez ac'hano, ha war un dro bout gwalc'het eus an torfed en devoa graet o lazhañ an [[den-marc'h|dud-varc'h]].\nAn toull da vont er bed-se a gavas neuze e [[Tainaros]], ha skoazell en doe digant [[Athena]] da vont e-barzh da gentañ, digant [[Hermes]] da vont er-maez goude. Gant skoazell [[Hestia]] ez eas hebiou da C'haron. Dieubiñ a reas [[Theseüs]], met ne deuas ket a-benn da dennañ [[Peirithoos]] ac'hano. An daou-se a oa bet tapet gant Haides, ha dre un taol-hud bennak e oant bet staget ouzh ur bank evel pinijenn peogwirpenegwir o devoa klasket skrapañ [[Persefone]] : ken kreñv e oa an huderezh-se, pa voe distaget gant Herakles, ma chomas peget ouzh ar bank tammoù zo eus divvorzhed Theseüs, ha se zo kaoz ec'h anavezer e ziskennidi diouzh o divvorzhed treut.\nEn em gavout a reas Herakles gant Haides ha goulenn digantañ aotre da gas '''Kerberos''' gantañ war an douar, hagha Haides da reiñ e asant gant ma teuje an haroz a-benn da vestroniañ ar c'hi hep kemer arm ebet. Hag a-benn e teuas. Gwaskañ a reas al loen ken e teuas da vezañ ki bihan, e zougen war e chouk, e sachañ e-maez an ifernioù, dre gev [[Peloponnesos]]. E gas a reas da Eurystheüs, ha ken spontet e voe ar roue ma c'houlennas ouzh Herakles e gas en-dro dindan an douar.\nPa dremenjont dre v[[Mykenai]] e kouezhas takennoù eus e [[halv]] pistrius war un toullad plantennoù, ma servijont hizivhiriv d'ar sorserezed da ober huderezh du.\nAdtapet diwar « https://br.wikipedia.org/wiki/Dibar:MobileDiff/1767701 »


El lec'h m'emañ ar maner a vremañ, ha n'emañ ket ouzhpenn 300 metr diouzh ar voudenn-gastell gozh, e lavarer e oa bet savet, e fin ar 14vet kantved pe e penn kentañ ar 15vet kantved, kentañ maner ar gumun, anvet Koad Seizh Ploue, hag a oa bet perc'hennet a-dra-sur abaoe penn kentañ ar 15vet kantved gant an tiegezh Kervavan.\nWar-dro 1570 e teu Maoriz Kervan ha Jeanne de Goulaine, e bried, da annezañ ar maner o deus lakaet sevel gant lodennoù eus ar maner kozh ennañ, en o zouez an nor-dal ha framm toenn ar sal uhel. Awenet ez eus bet meur a draig er savadur gant sevenadennoù Sirlio ha Philibert de l'Orme, savour savadurioù ar roue.\nWar-dro 1590, gant an daou vreur aet d'an Anaon, e timez Glaodina Gervan da Frañsez Mailhe, ur paotr eus Touren anezhañ, hag e resev ar maner da hêrezh. D'ar mare-se eo e teu maner Kervan da vezañ Maner Mailhe..\nE-kreiz ar 17vet kantved e laka an tiegezh Mailhe ober un hollad livadurioù war ar mogerioù hag al lambruskoù.\nE 1747 ez eo ret da Donasian Mailhe, an hêr diwezhañ, sammet gant an dle, gwerzhañ e zomani da Louis-Antoine Chabot hag a zilez anezhañ kement ha ken bihan ma kouezh ar gazel walarn, erru dido, en he foull war-dro 1780.\nE 1789 ez eo adwerzhet ar savadur da Nicolas de Cadeville a stag da ziskar al lodenn rivinet ha da saveteiñ ar peurrest eus ar savadur.\nGwerzhet eo Maner Mailhe evel mad broadel d'ar 14 messidor er bloaz 4, hag adkemeret gant an tiegezh Cadeville a rank adwerzhañ anezhañ d'ar baron Paul Dein e 1812.\nWar-dro 1900 ez eus adplantet gwez gant ar perc'henn nevez, ar baron Hugues Nielly, ha kregiñ a ra hennezh d'ober se en alezioù.\nPrenet eo ar maner gant an amiral Alfred Richard e 1929, hag eñ hag adfichañ an toennoù, terkañ diabarzh al lodenn gornôg, ha kenderc'hel da adplantañ gwez. E-pad an eil brezel-bed ez eo aloubet Maner Mailhe gant 60 soudard alaman e-pad daou vloaz.\nE 1975 ez eo perc'hennet da vat ar maner gant an itron Elisabeth Richard, pried an aotrou Michel Danguy des Déserts. Ober a reont o lodenn e renevezadur an domani hag e 1981 ez eo renket Maner Mailhe e-touez ar Monumantoù Istorel, abalamour d'an diavaez anezhañ ha da lodennoù zo en diabarzh.


Foulk IV - Wikipedia\n(Adkaset eus Foulk Rekin)\nFoulk IV, pe Foulk Rekin, ganet e 1043 e Château-Landon, ha marvet d'ar 14 a viz Ebrel 1109 en Anje, a oa mab da Jafrez II Ferreol, kont Gâtinais, ha da Ermengarde Anjev. Kont Anjev ha Teurgn e voe eus 1068 betek e varv.\nEvit enebiñ ouzh dug Normandi Gwilherm II Normandi (Gwilherm an Alouber) e timezas e hanterc'hoar Hildegard da Gui-Geoffroy-Guillaume VIII Akitania, hag e verc'h Ermengarde Anjev da Alan IV, dug Breizh. Skoazell a roio ivez da varoned Maine pa vint emsavet ouzh dug Normandi. Rannañ a reas madoù e eontr Jafrez gant e vreur Jafrez III: d'ar breur Anjev ha Touraine, dezhañ Saintonge hag aotrouniezh Vihiers. E 1061 e voe aloubet Saintonge gant Guy-Geoffroy-Guillaume VIII, dug Akitania, met faezhet e voe gant an daou vreur Jafrez ha Foulk e Chef-Boutonne. Adkemer a reas Foulk e Saintonge neuze, met er bloaz war-lerc'h e oa distro e enebour.\nDre ma ne gave ket e walc'h gant aotrouniezh Vihiers e reas emglev gant baroned all a-enep e vreur, en doa bec'h gant an dud a iliz neuze. Kemer a reas kêr Saumur d'ar 25 a viz C'hwevrer 1067, Anje, d'ar 4 a viz Ebrel 1067, tapout krog en e vreur ha bac'hañ anezhañ.\nMeur a wech e timezas.\nKentañ gwreg en doe e oa Hildegarde de Baugency, merc'h da Lancelin II, aotrou Baugency,\na voe mamm da Ermengarde († 1146), dimezet marteze da gentañ da Gwilherm IX, dug Akitania ha kont Poatev, ha neuze da Alan IV Fergent, dug Breizh.\nPa intañvezas e timezas da Ermengarde de Bourbon, merc'h da Archambaud IV, aotrou Bourbon. En em zispartiañ a rejont, ha strivañ a reas d'he zimeziñ da Guillaume de Jaligny. Bugale o doa bet a-raok o disparti, ha dreist-holl\nJafrez IV Martel, († 1106) a voe kont Anjev gant e dad.\nDa drede gwreg en doe Aurengarde, merc'h da Isembard, aotrou Châtel-Aillon, a zimezas dezhañ d'an 21 a viz Genver 1076. E 1080 e kasas anezhi kuit, hag e serras anezhi e kastell Beaumont-lès-Tours, da glask ober un dimeziñ all.\nEn taol-se e timezas d'ur verc'h da c'h-Gaoter Iañ, kont Brienne. Kasa reas anezhi kuit ivez, a-raok 1090 war a seblant.\nWar-dro 1090 ec'h addimezas da Bertrada Montfort († 1117). Honnezh a oa merc'h da Simon 1añ, aotrou Montfort, ha da Agnès d'Évreux.\nUr mab o doe da vihanañ: Foulk V, lesanvet Foulk Yaouank (war-dro 1090 † 1144), a vo kont Anjev ha roue Jeruzalem.\nSkrapet e vo Bertrada, a-youl-gaer moarvat, e 1092 gant ar roue Fulup Iañ.\nKurioù Anjeviz, pe Gesta Consulum Andegavorum[kemmañ | kemmañ ar vammenn]\nLakat a reas skrivañ un Istor konted Anjev , ha ne chom anezhañ nemet un darn, kavet e-barzh Spicilegium Luc d'Achery, ha troet e galleg gant an abad Michel de Marolles en e Histoires des anciens comtes d'Anjou.\nAdtapet diwar « https://br.wikipedia.org/w/index.php?title=Foulk_IV&oldid=1848634 »\nKemmoù diwezhañ degaset d'ar bajenn-mañ d'an 30 Gwe 2019, da 05:41.


O klask pleustriñ war ar brezhoneg emaoc’h ? Kinnig a reomp deoc’h un nebeud c’hoarioù evit labourat hag adwelet !\nC’HOARI 1 :\nKentelioù an Noz a ginnig deoc’h adweladennoù live 1 ha live 2 evit Kala-Goañv !\nC’HOARI 2 :\nEmgav war al lec’hienn da heul evit c’hoari : https://www.educandy.com/\nHa lakait kod ar c’hoari a zedenn ac’hanoc’h a-zehoù e-krec’h pajenn al lec’hienn educandy (listenn ar c’hodoù a vo kavet ganeoc’h e traoñ ar bajenn-mañ) !\nUn nebeud kuzulioù a-raok kregiñ ganti…\n8 doare zo da c’hoari en holl.\n1 c’hoari a c’hell bezañ c’hoariet e meur a zoare (Anagrams, Word Search, Hangman…).\nC’hoari ar re brezhoneg / galleg da gentañ evit deskiñ ar c’heriaoueg.\nPouezañ war CTRL “+” pe “-” evit brasaat pe bihanaat ar c’hoarioù war ar skramm ma n’int ket bras a-walc’h.\nC’hoariit da gentañ gant Anagrams ha Word Search a-raok ober gant Hangman, diaesoc’h eo !\nAnagrams : Klikit war lizherennoù en traoñ evit adkavout ar ger.\nWord Search : Chomit da glikañ en ur fiñval al logodenn evit tapout ar ger a-bezh. Gallout a reer kavout gerioù war an tu-gin, a-gleiz da zehoù hag a-zehoù da c’hleiz, eus an us d’an traoñ hag ar c’hontroll, hag a-veskell.\nHangman : Klikit war lizherennoù en traoñ evit adkavout ar ger a-raok ne vefe debret an dablezenn chokolad !\nNoughts & Crosses : Kemerit ar ger a-zehoù ha lakait anezhañ da glotañ gant ar ger er c’hoari evit sevel ul linenn 3 ront pe 3 c’hroaz. Gallout a rit c’hoari a-enep an urzhiataer pe daou-ha-daou ma ‘z eus unan bennak en ho kichen.\nCrosswords : Klikit war an niverenn da gentañ pe ar gerioù a-zehoù. Klikit da c’houde war al lizherennoù en traoñ evit adkavout ar ger. Diwallit, ma rit ur fazi e cheñcho plas al lizherennoù. Ne gemer ket ar c’hoari-mañ e kont nag al lizherenn “C’H” nag ar varrennig-stagañ.\nMatch-up : Lakait ar gerioù da glotañ an eil gant ar re all.\nMemory : Troit ar c’hartoù hag adkavit an daouadoù.\nMultiple choice : Kavit ar ger e-touez meur a zibab a glot gant ar ger kentañ.\nAr c’hodoù evit gellet c’hoari\nAl livioù Al loened Anvioù-gwan\nAn dilhad Ar familh Ar sifroù Ar verboù Ar frouezh Al legumaj\nLive 1 50f2\nLive 1 5137\nLive 2 3140\nLive 1 50ed\nLive 1 58b59\nLive 3 513c\nbrezhoneg/galleg (rikoù) 32e0\n(lodenn 1) 58b52


Pajenn:Marigo - Abrege eus an Aviel.djvu/22 - Wikimammenn\nPajenn:Marigo - Abrege eus an Aviel.djvu/22\nN’am eus-me quet songet e reen avoalc’h a binigen o caout em stad cals a labour, a sourci hac a fatig ? Mæs penaus am eus-me souffret ar poaniou-ze ? Hac o recevet am eus-me gant soumission da volonte Doue ? O offret am eus-me da Zoue evit pinigen eus va fec’hejou ? Allas bevet am eus e creis ar boan hac ar binigen, ha defaut ober usaich mad eus ma foaniou, n’am eus grêt pinigen ebet.\nMe a guemer hirio ar resolution da receo gant ur speret a binigen quement poan a erruo guenê. Pe sort poan benac am bezo, e livirin bepret : peguen eürus oùn-me mar gallàn gant quen neubeut a dra satisfia da Zoue, ha racquita ar poaniou am eus meritet dre ma fec’hejou.\nO va Doue, va c’hreaït em resolution gant ho craç oll-galloudec.\nAN Itron Varia a zougas Jesus d’an Templ evit e bresanti d’e\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/22&oldid=94379 »\nKemmoù diwezhañ degaset d'ar bajenn-mañ d'an 28 Her 2016, da 18:51.


Diforc'hioù etre adstummoù "Iliz katolik roman" - Wikipedia\nDiforc'hioù etre adstummoù "Iliz katolik roman"\nIliz katolik roman (kemmañ)\nStumm eus an 31 Eos 2011 da 15:03\nStumm eus an 31 Eos 2011 da 14:35 (kemmañ)\nStumm eus an 31 Eos 2011 da 15:03 (kemmañ) (dizober)\nAn '''Iliz katolik''' eo an iliz [[kristeniezh|kristen]] vrasañ er bed pa embann ez eus 1,2 miliard a izili stag outi (pe [[feizour]]ien gatolik). Prezegenniñ a ra eo-hi an iliz santel katolik ha abostolik orinel, diazezet gant [[Jezuz-Krist]]. Embann a ra e teu diouti, diwar dirogoù, an [[Iliz ortodoks|Ilizoù ortodoks]] hag ar [[protestantiezh|Brotestanted]]. An Iliz kristen eo eta an Iliz katolik, an Ilizoù ortodoks hag an Ilizoù protestant.<br />\nAn Iliz katolik a zo bleniet gant ur [[pab]], [[eskob]] [[Roma]], warlerc'hiad an [[abostol]] [[sant Pêr (abostol)|Pêr]]. [[Benead XVI]] eo ar Pab, evit ar mare-mañabaoe 2005. Gouarnet eo an Iliz gantañ ha gant an holl eskibien (lavaret e vez "e rank an eskibien gatolik bezan e [[kenunaniezh (katoligiezh)|kenunaniezh]] gant eskob Roma").\nHervez ur renkadurezh resis eo gouarnet an Iliz katolik. Emañ er penn kentañ holl ar [[kloareg|gloer]] "ordrenet" ([[latin]] ''ordinatus'' = urzhiet) renket en urzhioù santel : eskibien, [[beleg|beleien]], [[diagon]]ed. War-lerc'h e teu urzhioù all, re al [[lean]]ed.\nAdtapet diwar « https://br.wikipedia.org/wiki/Dibar:MobileDiff/1044203 »


Skeudennoù stag ouzh Breizh\nLorc’h zo er Vretoned gant o rannvro, ha diskouez a reont hardizh arouezioù o identelezh ! Stlakañ a ra ar banniel Gwenn-ha-Du en avel, peget ez eus ur BZH war adreñv ar c’harr, kinklet eo an tee-shirtoù gant un triskell... Met ne chom ket ar re yaouank hag ar re gozh sonnet en istor. Gouzout a reont diheñchañ an arouezioù evit c’hoarzhin goap outo o-unan pe modernaat un dresadenn evit ober anezhi, da skouer, ur pegsun plijus “A...\nLorc’h zo er Vretoned gant o rannvro, ha diskouez a reont hardizh arouezioù o identelezh&nbsp;! Stlakañ a ra ar banniel Gwenn-ha-Du en avel, peget ez eus ur BZH war adreñv ar c’harr, kinklet eo an tee-shirtoù gant un triskell... Met ne chom ket ar re yaouank hag ar re gozh sonnet en istor. Gouzout a reont diheñchañ an arouezioù evit c’hoarzhin goap outo o-unan pe modernaat un dresadenn evit ober anezhi, da skouer, ur pegsun plijus “A l’aise Breizh”.\nAr Gwenn-ha-Du, livioù e gwenn ha du\nNijal a ra e-kreiz an dibunadegoù, ar stadoù, er salioù-arvest, dirak an tiez-krampouezh... Aet e oa d’ober un dro en egor zoken gant ar sterdead Jean-Loup Chrétien. Ar Gwenn-ha-Du eo ar banniel breizhek bet krouet gant Morvan Marchal e 1923. Ar 5 bandenn du warnañ a skeudenn 5 eskopti kozh Breizh-Uhel : Roazhon, Naoned, Dol, Sant-Maloù ha Sant-Brieg. Ar 4 bandenn wenn a ziskouez eskoptioù Breiz-Izel : Leon, Kerne, Gwened ha Treger. An erminigoù a zegas da soñj eus an dugelezh kozh, pa veze aroueziet ar galloud gant al loenedigoù-se.\n“Kentoc’h mervel eget bezañ saotret” e vefe ger-stur hengounel Breizh. Se zo kaoz e oa bet dibabet an erminig, arouez a burded, gant an duged en 13vet kantved evit aroueziañ o galloud. Deuet mat eo al loenig-se gant an dud, ken e oa bet kanet gant Gilles “La voilà la blanche hermine, vive la mouette et l’ajonc…”. War ar maez e c’hall bezañ kemmesket gant ar gaerell.\nSot eo ar Vretoned gant an Triskell\nAn triskell, anezhañ un arouez-heol gant 3 gar, a blij kalz d’an dud. Gwelet e vez war gwerennoù-livet ilizoù zo. Kavet e vez war troioù-brec’h, bravigoù, tee-shirtoù ha tatouet e vez gant tud zo zoken. Diouzh ar c’hiz eo hag e chomo, ken modern eo e dres !\nBZH, 3 lizherenn evit Breizh\nBerradur Breizh zo deuet da vezañ un arouez a vez peget ouzh ar c’hirri ha livet war gouc’h ar bagoù. Ar c’hod ofisiel evit anavezout Brit Air e-touez ar c’hompagnunezhioù kirri-nij eo ivez. Eeun met efedus !\nDaoust ha gouzout a raec’h\nPegen uhel e c’hall bezañ ur c’hoef ?\nHep mar ebet ez eo ar c’hoef bigoudenn an hini brudetañ eus ar c’hoefoù, ledet e-touez an dud gant skeudennoù fentus. Sevel a ra evel un tour-tan war bennoù merc’hed Penn-ar-Bed. 32 cm e c’hall bezañ d’ar muiañ